(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΑ΄

Τετάρτη, 18 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Τήρηση ενός λεπτού σιγής στη μνήμη του Π. Φύσσα., σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και του Πρωτοκόλλου αυτής». , σελ.

ΠΡΟΕΔΡΕΥΩΝ

ΛΑΜΠΡΟΥΛΗΣΓ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΛΑΜΠΡΟΥΛΗΣ Γ. , σελ.
 ΠΛΕΥΡΗΣ Α. , σελ.

Β. Επί του σχεδίου νόμου του Υπουργείου Εθνικής Οικονομίας και Οικονομικών:

 ΒΑΤΣΙΝΑ Ε. , σελ.
 ΒΟΡΥΛΛΑΣ Α. , σελ.
 ΓΑΒΡΗΛΟΣ Γ. , σελ.
 ΓΙΑΝΝΟΥΛΗΣ Χ. , σελ.
 ΔΗΜΑΣ Χ. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΛΙΟΥΤΑΣ Α. , σελ.
 ΝΑΤΣΙΟΣ Δ. , σελ.
 ΠΕΡΚΑ Θ. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΑ΄

Τετάρτη 18 Σεπτεμβρίου 2024

Αθήνα, σήμερα στις 18 Σεπτεμβρίου 2024, ημέρα Τετάρτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-9-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της Ρϟ΄ συνεδριάσεώς του, της Τρίτης 17 Σεπτεμβρίου 2024, σε ό,τι αφορά την ψήφιση στο σύνολο του σχεδίου νόμου: «Διαδικασίες ελέγχου, διοικητικά μέτρα και κυρώσεις στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης, Προστατευόμενες Γεωγραφικές Ενδείξεις και Εγγυημένων Παραδοσιακών Ιδιότυπων Προϊόντων».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ (Μανώλη) Χριστοδουλάκη, Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και του Πρωτοκόλλου αυτής».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συνεφώνησε.

Στην επιτροπή, εκτός από την Πλειοψηφία, δηλαδή τη Νέα Δημοκρατία που ψήφισε «υπέρ» και το Κομμουνιστικό Κόμμα που ψήφισε «κατά», οι υπόλοιπες κοινοβουλευτικές παρατάξεις δήλωσαν επιφύλαξη. Οπότε με βάση τον Κανονισμό όλοι θα τοποθετηθούν, πλην της Νέας Δημοκρατίας.

Θα ξεκινήσουμε τις τοποθετήσεις με την αντίθετη φορά, όπως έχει παγιωθεί.

Τον λόγο έχει ο κ. Κόντης, ειδικός αγορητής από τους Σπαρτιάτες, για πέντε λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε την κύρωση της συμφωνίας μεταξύ Ελλάδας και Ιαπωνίας για την αποφυγή διπλής φορολόγησης. Θεωρητικά για όσους έχουν ζήσει στο εξωτερικό -ένας από αυτούς είμαι και ακόμη έχω τα δικαιώματά μου εκεί- είναι συμφωνία η οποία είναι υπέρ όσων εργάζονται στο εξωτερικό για να αποφύγουν τη διπλή φορολόγηση, αλλά ειδικά όσον αφορά την Ιαπωνία υπάρχει μία ιδιαιτερότητα, γιατί οι Ιάπωνες έχουν ένα ιδιότυπο καθεστώς «ρατσισμού» -εντός εισαγωγικών- στις σχέσεις με τον οποιονδήποτε ξένο, ο οποίος είτε έχει εταιρεία στη χώρα τους είτε αυτοί εργάζονται στη δική του.

Και γίνομαι πιο συγκεκριμένος: Στην Ελλάδα στις ιαπωνικές εταιρείες τα ανώτερα και τα ανώτατα στελέχη είναι όλα Ιάπωνες. Ποτέ δεν προσλαμβάνουν Έλληνες.

Είναι σαράντα εταιρείες στην Ελλάδα. Όλες είναι σχεδόν έτσι. Ενώ στην Ιαπωνία, ακόμα και οι μόνιμοι εργαζόμενοι σε εταιρείες που είναι established, που είναι δηλωμένες εκεί και εκτελούν εργασίες σε πολλά χρόνια, οι υπάλληλοι οι οποίοι μένουν εκεί, πρέπει να βγαίνουν κάθε τρεις μήνες στο εξωτερικό ή κάθε έξι -αν θυμάμαι καλά- για να παίρνουν μία βίζα. Αυτά τα θέματα πρέπει να διευθετηθούν, γιατί δεν είναι μόνο η αποφυγή της διπλής φορολόγησης, είναι και οι εργασιακές σχέσεις μεταξύ των δύο χωρών. Και νομίζω ότι θα πρέπει όλα μαζί να τα δει η Κυβέρνηση της Ιαπωνίας, γιατί το όφελος στην τελική ανάλυση είναι ετεροβαρές, είναι προς τη μεριά των Ιαπώνων. Δηλαδή αυτοί έχουν περισσότερους εργαζόμενους εδώ. Αυτοί έχουν ανθρώπους οι οποίοι ζουν εδώ. Είναι πολύ λίγοι οι Έλληνες που ζουν στην Ιαπωνία μόνιμα. Και να φανταστείτε ότι κάποιος Έλληνας που θα παντρευτεί και Γιαπωνέζα, δεν παίρνει μόνιμη εγκατάσταση στη χώρα εκείνη.

Αυτά είναι θέματα που σίγουρα δεν απασχολούν το τωρινό νομοσχέδιο, αλλά δεν μπορεί να τους δίνουμε εμείς πάντα κάτι το οποίο είναι προς όφελός τους. Πρέπει να δώσουν και αυτοί, κάτι που συνήθως γίνεται στις σχέσεις τις αμφίδρομες, αυτές τις διμερείς σχέσεις.

Το λέω για να μείνει εδώ στα Πρακτικά, να το δούμε σε μια επόμενη συνεδρίαση, σε μια επόμενη νομοθέτηση ή μάλλον να περιβληθεί σε μία επόμενη διμερή συμφωνία.

Τώρα, στα επιμέρους άρθρα και σχετικά με τους αθλητές, με τις εταιρείες και τον τρόπο που φορολογούν με το μόνιμο εισόδημα, με το εισόδημα το οποίο αποκτάται, τις συνθήκες που διέπουν την απόκτηση εισοδήματος, όλα αυτά είναι λεπτομέρειες, οι οποίες σίγουρα θα διευθετηθούν στην πράξη. Εκεί θα φανεί το κατά πόσο είναι ωφέλιμο ή όχι αυτό το νομοσχέδιο με τη μορφή που έχει. Στην αρχική του μορφή πάντως δεν πιστεύω ότι ικανοποιεί απόλυτα τους Έλληνες οι οποίοι έχουν συμφέροντα στην Ιαπωνία, είτε πρόκειται για εταιρείες είτε πρόκειται για ιδιώτες, για τους λόγους που προανέφερα.

Όπως και να έχει, εμείς θα ψηφίσουμε «παρών» στο νομοσχέδιο αυτό, για να μην πάμε και τελείως αντίθετα. Και περιμένουμε στο μέλλον να δημιουργηθούν οι προϋποθέσεις, ώστε να επιτρέπουν πιο ελεύθερα στους Έλληνες οι οποίοι θέλουν είτε να επενδύσουν είτε να εργαστούν στη χώρα αυτή, να έχουν τη δυνατότητα. Όποιος έχει δοκιμάσει να εργαστεί στην Ιαπωνία, έχει αντιληφθεί ότι πιο εύκολο είναι να εργαστεί σε μια χώρα η οποία θεωρείται πολύ δύσκολη ή πολύ κλειστή, παρά στην Ιαπωνία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Θα παρακαλέσω τους ειδικούς αγορητές να προτάξουμε την κ. Πέρκα, η οποία πρέπει τώρα να παρουσιαστεί σε μια επιτροπή, οπότε θα την προτάξουμε και θα συνεχίσουμε με τη σειρά όπως είπαμε.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ και τους συναδέλφους και εσάς, κύριε Πρόεδρε.

Μπαίνω κατευθείαν στο θέμα. Η σύμβαση σύμφωνα με τον τίτλο της αφορά την εξάλειψη της διπλής φορολόγησης μεταξύ Ελλάδας και Ιαπωνίας για αποτροπή φοροδιαφυγής και φοροαποφυγής. Είναι πραγματικά δύο στόχοι σημαντικοί για την οικονομική συνεργασία, ανάπτυξη και φορολογική δικαιοσύνη.

Όμως, στην εποχή της τεράστιας φοροδιαφυγής από την πλευρά μεγάλων επιχειρήσεων που δραστηριοποιούνται σε πολλές χώρες, είναι κρίσιμο μέσω τέτοιων συμβάσεων να αντιμετωπίζεται, να καταπολεμάται και να εξαλείφεται κάθε μορφή φοροδιαφυγής και φοροαποφυγής που διευρύνει με ασύλληπτο τρόπο τις ανισότητες και στερεί από τα κράτη και τους πολίτες έσοδα ζωτικής σημασίας για την κάλυψη αναγκών σε παροχές, σε κοινωνικό κράτος, σε υποδομές.

Άρα η σύμβαση έτσι θα έπρεπε να εξεταστεί πρωτίστως, δηλαδή αν καταπολεμά ουσιαστικά τη φοροδιαφυγή. Όσον αφορά τη φορολόγηση του εισοδήματος από ακίνητη περιουσία, κέρδη επιχειρήσεων, διεθνείς ναυτιλιακές και αεροπορικές μεταφορές, συνδεδεμένες επιχειρήσεις, μερίσματα, τόκους, δικαιώματα, οφέλη από κεφάλαιο, στο πλαίσιο των προϋποθέσεων και των όρων που τίθενται -για παράδειγμα ορισμοί και εξαιρέσεις, μόνιμη εγκατάσταση και προσδιορισμός κερδών μόνιμης εγκατάστασης, έργα, αντιπρόσωποι, διάρκειες κ.λπ.- φαίνεται πως και μετά τη σύμβαση θα υπάρχει σοβαρός κίνδυνος, περιθώρια ελιγμών και δίοδοι απόκρυψης ή αποχαρακτηρισμού κερδών και ωφελειών, ώστε αυτά να μπορούν να φορολογηθούν με ευνοϊκότερο, από ό,τι θα έπρεπε, τρόπο ή ακόμη και να φοροαπαλλαγούν. Άλλωστε, σύμφωνα με την έκθεση συνεπειών, φαίνεται ότι έχουμε συνάψει πενήντα επτά ακόμα αντίστοιχες συμβάσεις με χώρες εντός και εκτός Ευρώπης.

Σύμφωνα με την ΑΑΔΕ, ο κατάλογος με τους φορολογικούς παραδείσους περιλαμβάνει σαράντα δύο κράτη και ήδη ελέγχονται οι συναλλαγές που πραγματοποιούν οι ελληνικές επιχειρήσεις με επιχειρήσεις που εδρεύουν στο εξωτερικό και έχουν χαμηλούς φορολογικούς συντελεστές. Οι ελληνικές επιχειρήσεις θα πρέπει να αποδείξουν ότι είναι νόμιμες και η αλλοδαπή εταιρεία πρέπει ουσιαστικά να αποδείξει ότι έχει επιχειρηματική δραστηριότητα στη χώρα που φιλοξενεί την έδρα της.

Η αμοιβαία παροχή πληροφοριών μεταξύ των φορολογικών αρχών, όχι μόνο για λόγους συνεκτικής εφαρμογής της σύμβασης, αλλά κυρίως για την καταπολέμηση της φοροδιαφυγής και της φοροαποφυγής, είναι κρίσιμη. Η μέχρι σήμερα διεθνής εμπειρία, οι φορολογικοί παράδεισοι, οι πρακτικές των πολυεθνικών και των offshore εταιρειών, η τεράστια φοροδιαφυγή παγκοσμίως, δείχνουν είτε ότι τα μέτρα δεν επαρκούν είτε ότι οι διακηρύξεις κυβερνήσεων και διεθνών οργανισμών δεν είναι απολύτως ειλικρινείς.

Ενδεικτικά θα αναφέρω ότι σε ετήσια κέρδη 5.900 τρισεκατομμυρίων δολαρίων, το 13% φορολογείται με ποσοστό κάτω του 5% και το 23% με ποσοστά 5% έως 15%, έτσι προκύπτουν και ανισότητες και όλο αυτό που παρατηρούμε. Σε όλο τον κόσμο επίσης είναι 2.140 τρισεκατομμύρια δολάρια κερδών των πολυεθνικών που φορολογούνται με συντελεστές κάτω του 15%.

Η έκθεση του Γενικού Λογιστηρίου του Κράτους αναφέρει ότι από τις προτεινόμενες διατάξεις και τη συνακόλουθη διευκόλυνση ανταλλαγής αγαθών και υπηρεσιών, καθώς και της κίνησης κεφαλαίων και προσώπων μεταξύ των δύο χωρών, στο πλαίσιο εφαρμογής τής υπό κύρωση σύμβασης αναμένεται να διευρυνθεί η φορολογική βάση, γεγονός που θα έχει ως αποτέλεσμα την απόδοση συνολικά περισσότερων εσόδων στον κρατικό προϋπολογισμό.

Βεβαίως, για όλα αυτά δεν υπάρχει καμμία και πουθενά αριθμητική εκτίμηση, δεν υπάρχει κάποια τάξη μεγέθους για το τι συμβαίνει μέχρι τώρα στο πλαίσιο της φορολογικής σχέσης Ελλάδας - Ιαπωνίας. Και ρωτάμε και ρωτήσαμε και στην επιτροπή αν η Κυβέρνηση έχει κάποια τέτοια δεδομένα και εκτιμήσεις. Δηλαδή χάνονται φορολογικά έσοδα και πόσα; Θα αυξηθούν τα φορολογικά έσοδα και πόσο;

Με την έννοια λοιπόν -όπως προανέφερα- ότι αυτές οι συμβάσεις ναι μεν ψηφίζονται από τα διάφορα κράτη, αλλά απ’ ό,τι φαίνεται το διεθνές κεφάλαιο κινείται ανεξέλεγκτο, θα ψηφίσουμε «παρών» στην παρούσα σύμβαση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Πέρκα.

Τον λόγο έχει τώρα ο κ. Αλέξανδρος Καζαμίας, ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Επειδή μας έρχονται το τελευταίο διάστημα μια σειρά από φορολογικά νομοσχέδια, όπως για παράδειγμα το νομοσχέδιο την περασμένη εβδομάδα για την αντικατάσταση του τέλους χαρτοσήμου με το τέλος ψηφιακής συναλλαγής, θα πρέπει να διευκρινίσουμε ορισμένα στοιχειώδη πράγματα για την άποψη της Πλεύσης Ελευθερίας σχετικά με τη φορολογική πολιτική.

Η φορολογία πρέπει, κατά την άποψή μας, να στηρίζεται κυρίως στην αρχή της δικαιοσύνης, την οποία εξάλλου προασπίζεται και το Σύνταγμα. Και φοβόμαστε ότι ο τρόπος με τον οποίο έρχονται τα φορολογικά νομοσχέδια, συμπεριλαμβανομένου και του σημερινού που θα συζητήσω σε πολύ λίγο, έρχονται μέσα από μια λογική η οποία είναι κυρίως φοροεισπρακτική.

Εμείς θεωρούμε ότι η φορολογική δικαιοσύνη προϋποθέτει να μην υπάρχουν φόροι, οι οποίοι να βασίζονται για παράδειγμα σε αντικειμενικά κριτήρια, στο τεκμαρτό εισόδημα, όπως ήταν ο φόρος για τους ελεύθερους επαγγελματίες, ο οποίος θεωρούμε ότι είναι άδικος και επίσης, θεωρούμε ότι οι οριζόντιοι φόροι, οι λεγόμενοι έμμεσοι φόροι, δηλαδή αυτοί που χρεώνουν τον ίδιο συντελεστή φορολόγησης -όπως ο ΦΠΑ που είναι 24% για έναν φτωχό, 24% για έναν εύπορο- είναι επίσης άδικοι φόροι κι αυτοί πρέπει να μειωθούν στο ελάχιστο.

Για να γίνουν αυτά πρέπει η οικονομική και η δημοσιονομική πολιτική της Κυβέρνησης να μη στηρίζεται σε μια στενόμυαλη φοροεισπρακτική λογική. Και φοβόμαστε ότι αυτή, δυστυχώς, κυριαρχεί παντού. Είναι ένα σύνδρομο, το οποίο υπήρχε από παλιά, εντάθηκε ιδιαιτέρως μετά από την περίοδο των μνημονίων και τη συμβολή της τρόικα. Και τώρα, σε μια περίοδο όπου υπάρχουν δυνατότητες να απαλλαγούμε από αυτή τη λογική, η Κυβέρνηση της Νέας Δημοκρατίας συνεχίζει να προσεγγίζει τη φορολογική της πολιτική μέσα από αυτή τη σκοπιά.

Στην προκειμένη περίπτωση έχουμε μία διμερή σύμβαση ανάμεσα στην Ελλάδα και την Ιαπωνία. Υπεγράφη τον περασμένο Νοέμβριο. Σκοπός της είναι να απαλλάξει τους κατοίκους και των δύο χωρών από τη διπλή φορολόγηση.

Αυτό, κατά την άποψή μας, είναι θέμα κατ’ αρχάς δικαιοσύνης. Είναι άδικο να φορολογείται οποιοσδήποτε πολίτης οποιασδήποτε χώρας διπλά. Ωστόσο το νομοσχέδιο έρχεται με επιχειρήματα, τα οποία ελάχιστα αναφέρονται στο θέμα της δικαιοσύνης και έχουν μια σκοπιά, από την πλευρά της Κυβέρνησης, της αιτιολογικής έκθεσης κ.λπ., η οποία είναι καθαρά προσανατολισμένη στην είσπραξη και τη διεύρυνση της φορολογικής βάσης.

Η σύμβαση αυτή υπεγράφη τον Νοέμβριο και ακολούθησε το ταξίδι του Πρωθυπουργού στην Ιαπωνία στις αρχές του 2023, όπου πήγε με μία αποστολή επιχειρηματιών, για να εντείνει τις επιχειρηματικές σχέσεις. Συνεπώς η σύμβαση αυτή έρχεται με το σκεπτικό, από την πλευρά της Κυβέρνησης, ότι θα ενθαρρύνει την ένταση των συναλλαγών και των επιχειρηματικών δραστηριοτήτων μεταξύ των δύο χωρών.

Η σύμβαση η ίδια βασίζεται σε ένα πρότυπο, το οποίο παρουσιάζει από τη δεκαετία του ’60 το τελευταίο αναθεωρημένο πρότυπο σύμβασης τέτοιου είδους. Παρουσιάζεται από τον ΟΟΣΑ το 2017. Σε συντριπτικό βαθμό η σύμβαση που έχουμε μπροστά μας αναπαράγει αυτό το πρότυπο. Είναι ένα μοντέλο, δηλαδή, στο πώς αυτές οι συμβάσεις θα πρέπει να γίνονται. Η Ιαπωνία και η Ελλάδα είναι ανάμεσα στα τριάντα οκτώ κράτη-μέλη του ΟΟΣΑ και συνεπώς συμφώνησαν να υιοθετήσουν αυτό το πρότυπο.

Η αιτιολογική έκθεση, ωστόσο -και εδώ θα ήθελα να σταθώ σύντομα- κάνει λόγο για μία σύμβαση η οποία έχει σκοπό να σταθεροποιήσει, λέει, το φορολογικό καθεστώς ανάμεσα στις δύο χώρες -αυτοί είναι οι σκοποί της σύμβασης- και να ενθαρρύνει την αποτελεσματικότητα των οικονομικών και εμπορικών σχέσεων με την Ιαπωνία κ.λπ..

Εμείς θεωρούμε ότι θα έπρεπε η αιτιολογική έκθεση να μιλάει κατ’ αρχάς για φορολογική δικαιοσύνη. Αυτός είναι ο σκοπός της αποφυγής της διπλής φορολόγησης. Δεν το κάνει και απορούμε γιατί. Θεωρούμε ότι δεν είναι τυχαίο και ότι εκφράζει τη νοοτροπία της Κυβέρνησης.

Επίσης, η έκθεση του Γενικού Λογιστηρίου του Κράτους που συνοδεύει το νομοσχέδιο, τη σύμβαση αν θέλετε, μιλάει για κάτι το οποίο εμείς θεωρούμε ότι είναι περίεργο. Όταν έχουμε μία σύμβαση, η οποία καταργεί τη διπλή φορολόγηση, αυτό σημαίνει ότι και τα δύο κράτη που συμμετέχουν στη σύμβαση θα πρέπει τουλάχιστον στο ορατό μέλλον να χάσουν κάποια έσοδα. Από εκεί που φορολογούνταν διπλά, θα φορολογούν μόνο. Η έκθεση του Γενικού Λογιστηρίου του Κράτους, συνεπώς, θα έπρεπε να αναφέρεται στο πνεύμα της φορολογικής δικαιοσύνης που πρέπει να διέπει και συνήθως διέπει αυτές τις συμβάσεις διεθνώς. Θα έπρεπε να αναφέρεται σε μείωση εσόδων για τον προϋπολογισμό.

Ξέρετε, όμως, τι λέει εδώ; «Αναμένεται να διευρυνθεί η φορολογική βάση, γεγονός που θα έχει ως αποτέλεσμα την απόδοση συνολικά περισσότερων εσόδων στον κρατικό προϋπολογισμό». Δηλαδή απαλλάσσουμε τον κόσμο από φόρους, αλλά παίρνουμε πιο πολλά χρήματα. Αυτή είναι η, κατά την άποψή μας, στρεβλή λογική που διέπει τον τρόπο με τον οποίο σκέφτεται η Κυβέρνηση. Παράλληλα, φοβόμαστε ότι αυτό έχει επηρεάσει και την προσέγγιση του Γενικού Λογιστηρίου του Κράτους στο νομοσχέδιο αυτό, ότι τα πάντα θα πρέπει να αξιολογούνται μέσα από το πόσο περισσότερα χρήματα φέρνουν στον προϋπολογισμό εις βάρος των πολιτών που φορολογούνται. Εμείς έχουμε σοβαρές επιφυλάξεις για αυτή την προσέγγιση.

Επίσης, επισημάναμε κάποια τεχνικά σημεία σε σχέση με τα άρθρα 14 και 16 της σύμβασης, που αφήνουν περιθώριο για ασάφειες. Ενώ οι συμβάσεις τέτοιου είδους αποφυγής διπλής φορολόγησης συνήθως ξεκαθαρίζουν με μεγάλη σαφήνεια πού θα φορολογηθεί ο πολίτης, που φορολογείται χωρίς μια τέτοια σύμβαση διπλά. Δηλαδή ποιο από τα δύο μέρη, τα κράτη, θα πάρει τον φόρο; Εδώ έχουμε πολύ συχνά τη χρήση των φράσεων: «μπορεί να φορολογηθεί εδώ», «μπορεί να φορολογηθεί εκεί». Αυτό δημιουργεί μια ασάφεια που δεν ξεκαθαρίζει τα ζητήματα. Το επισημάναμε, αλλά βέβαια ο τρόπος με τον οποίο έρχονται οι συμβάσεις αυτές στη Βουλή είναι ότι θα πρέπει είτε να την ψηφίσουμε ολόκληρη είτε να την καταψηφίσουμε ολόκληρη. Δεν μπορούμε να κάνουμε αλλαγές στα άρθρα. Ωστόσο για τα Πρακτικά επισημαίνουμε αυτή τη διαφορά.

Συνολικά η στάση μας είναι ως θέμα αρχής υπέρ της κατάργησης της διπλής φορολόγησης. Ωστόσο βρίσκουμε αδυναμίες μέσα στον τρόπο με τον οποίο έχει συνταχθεί αυτή η συγκεκριμένη σύμβαση και θα ψηφίσουμε με κάποια επιφύλαξη «παρών» στο συγκεκριμένο νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Συνεχίζουμε. Τον λόγο έχει ο κ. Ανδρέας Βορύλλας, ειδικός αγορητής της Κοινοβουλευτικής Ομάδας της Νίκης.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ξεκινήσω την ομιλία μου με τη σοβαρή σε έκταση πυρκαγιά που εκδηλώθηκε στα διυλιστήρια της «MOTOR OIL» στους Αγίους Θεοδώρους.

Πρωτίστως, να ευχηθώ ταχεία ανάρρωση στους τραυματίες και τις οικογένειές τους. Ελπίζουμε οι ζημιές από την πυρκαγιά να μην επηρεάσουν τη λειτουργία μιας τόσο σημαντικής εγκατάστασης για την εθνική οικονομία της χώρας μας. Πρόκειται για έναν όμιλο που συμβάλλει τα μέγιστα στην ενεργειακή μας ασφάλεια, ενώ στηρίζει εδώ και δεκαετίες τα δημόσια έσοδα, την ανάπτυξη και την απασχόληση χιλιάδων εργαζομένων.

Κυρίες και κύριοι συνάδελφοι, η Κυβέρνηση φέρνει προς συζήτηση την κύρωση της σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και φοροαποφυγής. Στην πραγματικότητα η κύρωση της σύμβασης μεταξύ της Ελληνικής Δημοκρατίας και της Ιαπωνίας έρχεται σε συνέχεια της συμφωνίας οικονομικής εταιρικής σχέσης της Ευρωπαϊκής Ένωσης και της Ιαπωνίας που τέθηκε σε ισχύ την 1η Φεβρουαρίου 2019.

Οι επιχειρήσεις της Ευρωπαϊκής Ένωσης εξάγουν ήδη 58 δισεκατομμύρια ευρώ σε αγαθά και 28 δισεκατομμύρια ευρώ σε υπηρεσίες στην Ιαπωνία κάθε χρόνο. Η συμφωνία οικονομικής εταιρικής σχέσης Ευρωπαϊκής Ένωσης - Ιαπωνίας μείωσε τους εμπορικούς φραγμούς που αντιμετωπίζουν οι ευρωπαϊκές επιχειρήσεις κατά τις εξαγωγές προς την Ιαπωνία και τις βοήθησε να ανταγωνίζονται καλύτερα σε αυτή την αγορά.

Η Ιαπωνία είναι η τέταρτη μεγαλύτερη αγορά γεωργικών εξαγωγών της Ευρωπαϊκής Ένωσης. Η πρόοδος στην αγορά της Ιαπωνίας έχει βελτιωθεί για πολλά ευρωπαϊκά προϊόντα, ιδίως τον οίνο, τα οινοπνευματώδη ποτά, τις μπίρες, τα προϊόντα με βάση το κρέας και τα γαλακτοκομικά προϊόντα. Για το 2023 οι εξαγωγές της Ιαπωνίας προς την Ελλάδα ανήλθαν σε 380 εκατομμύρια, ενώ οι εξαγωγές της Ελλάδας προς την Ιαπωνία σε 700 εκατομμύρια. Το μεγαλύτερο μέρος των εξαγωγών από την Ελλάδα στην Ιαπωνία αφορούσε στον καπνό και προϊόντα αυτού σε ποσοστό 90% επί του συνόλου. Η Ελλάδα κατέχει ασήμαντο μερίδιο επί της συνολικής αξίας των ιαπωνικών εισαγωγών της τάξεως του 0,10% των προμηθευτών της Ιαπωνίας. Η αξία των ιαπωνικών εξαγωγών προς τη χώρα μας αντιστοιχεί στο 0,06 της συνολικής αξίας των ιαπωνικών εξαγωγών για το 2023. Τα παραπάνω στοιχεία δείχνουν πως το διμερές εμπόριο μεταξύ των δύο χωρών είναι σε πολύ χαμηλά επίπεδα.

Σήμερα, η Κυβέρνηση φέρνει προς κύρωση τη σύμβαση μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας, χωρίς να έχει επιτευχθεί σοβαρή αύξηση του διμερούς εμπορίου προς όφελος της χώρας μας, οπότε τα όποια οφέλη από την εφαρμογή της σύμβασης θα είναι εξαιρετικά περιορισμένα. Πριν την κύρωση της παραπάνω σύμβασης θα έπρεπε να έχουν προωθηθεί σημαντικές εμπορικές συμφωνίες στους εξής τομείς: ελληνικά τρόφιμα, όπως τυριά -κυρίως φέτα-, ελαιόλαδο, κονσερβοποιημένα φρούτα, βιολογικές τροφές, βότανα.

Η Ιαπωνία είναι μεταξύ των μεγαλύτερων εισαγωγέων γεωργικών προϊόντων και τροφίμων, καθώς έχει πολύ χαμηλό συντελεστή αυτάρκειας. Να σημειωθεί ότι πρόκειται για μία αγορά εκατόν είκοσι πέντε εκατομμυρίων κατοίκων με υψηλό διαθέσιμο εισόδημα και με διατροφικά πρότυπα που σταδιακά συγκλίνουν προς τα δυτικά.

Ελληνικά κρασιά. Τα τελευταία χρόνια γίνεται μια οργανωμένη προσπάθεια προώθησης του ελληνικού οίνου, η οποία φαίνεται να αποδίδει. Σε αυτή τη βάση πρέπει οι προσπάθειες να συνεχιστούν και να ενισχυθούν προκειμένου τόσο να εδραιωθούν τα υπάρχοντα ελληνικά κρασιά στην ιαπωνική αγορά όσο να εισαχθούν και νέα.

Καλλυντικά. Στην Ιαπωνία υπάρχει σημαντική ζήτηση για καλλυντικά από φυσικά συστατικά όπως το ελαιόλαδο και τη μαστίχα.

Φάρμακα και φαρμακευτικά προϊόντα. Πρόκειται για μια σημαντική αγορά, στην οποία ήδη αρκετές ελληνικές επιχειρήσεις έχουν καταφέρει να προωθήσουν αποτελεσματικά τα προϊόντα τους. Τα ελληνικά γενόσημα φάρμακα είναι αξιόπιστα και ανταγωνιστικά και επομένως έχουν δυνατότητες στην ιαπωνική αγορά.

Τουρισμός. Σε ό,τι αφορά στην προώθηση της Ελλάδας ως τουριστικού προορισμού στην Ιαπωνία, προέχει στην παρούσα φάση η δικτύωσή μας με τον τουριστικό κόσμο της Ιαπωνίας και η ενημέρωση για νέους προορισμούς. Ακόμα και πασίγνωστοι προορισμοί, όπως η Ρόδος, η Χαλκιδική, τα Επτάνησα, είναι ουσιαστικά άγνωστα για τους Ιάπωνες. Για να αυξήσουμε, επομένως, το τουριστικό ρεύμα από την Ιαπωνία, πρέπει, αφ’ ενός να προβάλλουμε περισσότερο τους ήδη δημοφιλείς στους Ιάπωνες προορισμούς, αλλά να κάνουμε γνωστούς και άλλους ειδικούς προορισμούς που θα μπορούσαν να λειτουργήσουν καθ’ όλη τη διάρκεια του έτους, καθώς οι Ιάπωνες ταξιδεύουν και σε περιόδους που δεν είναι αιχμής για τον ελληνικό τουρισμό. Ως γνωστόν, μέχρι σήμερα, δεν υπάρχει απευθείας αεροπορική σύνδεση Αθήνας - Τόκιο. Θα πρέπει να εξεταστεί αυτή η δυνατότητα, έστω και με μία πτήση την εβδομάδα.

Το 2024 έχει ανακηρυχθεί Έτος Πολιτισμού και Τουρισμού Ελλάδας – Ιαπωνίας. Επομένως, θα είναι μια πολύ καλή ευκαιρία να υλοποιηθούν μία σειρά από δράσεις όπως σεμινάρια, παρουσιάσεις του ελληνικού τουρισμού, πολιτιστικές και γαστρονομικές εκδηλώσεις τόσο για την προώθηση της Ελλάδας ως τουριστικού προορισμού όσο και για τα προϊόντα της.

Επενδύσεις στην Ελλάδα: Παρ’ όλο που η Ιαπωνία συγκαταλέγεται μεταξύ των χωρών που πραγματοποιούν τις μεγαλύτερες άμεσες επενδύσεις στο εξωτερικό, οι ιαπωνικές επενδύσεις στη χώρα μας είναι πολύ μικρές και περιορίζονται, κυρίως, σε εμπορικά δίκτυα αντιπροσώπων. Υπάρχουν περίπου σαράντα πέντε ιαπωνικές επιχειρήσεις που δραστηριοποιούνται στη χώρα μας σε τομείς, όπως η ναυτιλία, τα καπνά, τα αυτοκίνητα, τα ηλεκτρονικά φάρμακα ή μηχανήματα. Όμως, στην πλειοψηφία τους αφορούν σε αποκλειστικά εμπορικές δραστηριότητες.

Πολύ σημαντική είναι η επένδυση στη ΣΕΚΑΠ από τη «JAPAN TOBACCO», όπως και η συμμετοχή της «HITACHI» στην κατασκευή του μετρό στη Θεσσαλονίκη. Θα πρέπει να γίνει σοβαρή προσπάθεια για επενδύσεις από ιαπωνικές εταιρείες.

Υπάρχει σοβαρό ενδιαφέρον στον τομέα των ανανεώσιμων πηγών ενέργειας και στα δίκτυα μεταφοράς ηλεκτρικής ενέργειας. Δεδομένου ότι οι ιαπωνικές εταιρείες έχουν την απαραίτητη τεχνογνωσία στις ανανεώσιμες πηγές ενέργειας, θα πρέπει να επιδιωχθεί μια μεγάλη επένδυση στην κατασκευή εργοστασίου παραγωγής ανεμογεννητριών και φωτοβολταϊκών πάνελ στη Μακεδονία, που έχει τεράστιο δημογραφικό πρόβλημα.

Τον Ιανουάριο του 2023, ο Πρωθυπουργός κ. Κυριάκος Μητσοτάκης επισκέφθηκε το Τόκιο με τη συνοδεία πολυμελούς κυβερνητικής αποστολής. Επίσης, συμμετείχαν εκπρόσωποι είκοσι έξι επιχειρήσεων από τους κλάδους της ενέργειας, των τηλεπικοινωνιών, της πληροφορικής, της ναυτιλίας και του τουρισμού. Δυστυχώς η επίσκεψη δεν απέδωσε μέχρι σήμερα τα αναμενόμενα αποτελέσματα.

Ελπίζουμε η Κυβέρνηση να ενεργοποιηθεί άμεσα και να αξιοποιήσει όλες τις ευκαιρίες και δυνατότητες που παρουσιάσαμε παραπάνω, ώστε η κύρωση της σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας να έχει πραγματικό νόημα, δηλαδή να βασίζεται σε αυξημένο διμερές εμπόριο και μεγάλες επενδύσεις στη χώρα μας.

Ας δούμε εν τέλει την κοινή λογική. Το ανάποδο δεν το επιλέγει καμμία χώρα του κόσμου, δηλαδή πρώτα να κυρώσει μια σύμβαση αποφυγής διπλής φορολογίας και μετά να αναπτύξει το διμερές εμπόριο με μια άλλη χώρα.

Το κόμμα μας θα ψηφίσει «παρών» στην κύρωση της σύμβασης μεταξύ Ελληνικής Δημοκρατίας και Ιαπωνίας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Στυλιανό Φωτόπουλο, ειδικό αγορητή από την Ελληνική Λύση.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εμείς, ως Ελληνική Λύση, έχουμε ασκήσει την πιο σκληρή κριτική στην Κυβέρνηση και συνεχίζουμε να την ασκούμε. Αυτό νομίζω ότι είναι κάτι το οποίο έχει ομολογηθεί από όλους. Ασκούμε κριτική, όμως, εκεί που χρειάζεται και εκεί που πρέπει.

Επιτρέψτε μου, όμως, να διορθώσω κάποια πράγματα τα οποία ακούστηκαν σήμερα από συναδέλφους και τα οποία δεν ισχύουν. Όντως, έχει ασάφειες η συγκεκριμένη κύρωση, αλλά θα σας πω που ακριβώς είχε ασάφειες. Δεν ισχύει, όμως, αυτό το οποίο ελέχθη, ότι έχει ασάφειες σε σχέση με το πού θα φορολογηθούν τα εισοδήματα, δηλαδή ότι σου δίνει δυνητικά το δικαίωμα να φορολογηθούν ή εδώ ή εκεί, όπως επίσης το γεγονός ότι υπάρχουν πολλοί Ιάπωνες στην Ελλάδα, άρα, θα χάσει χρήματα το ελληνικό δημόσιο.

Να ξεκαθαρίσουμε κάτι. Η φορολογική νομοθεσία παγκοσμίως -αλλά και στην Ελλάδα- είναι σαφέστατη. Οποιοσδήποτε διαμένει σε οποιοδήποτε μέρος του κόσμου πάνω από εκατόν ογδόντα τρεις ημέρες φορολογείται για το παγκόσμιο εισόδημά του στη χώρα στην οποία μένει πάνω από εκατόν ογδόντα τρεις ημέρες. Άρα, αν οι Ιάπωνες εργαζόμενοι σε υποκατάστημα αλλοδαπής ή σε θυγατρική αλλοδαπής μένουν στην Ελλάδα, θα φορολογηθούν εδώ. Άρα, από αυτό έχει να κερδίσει η Ελλάδα και όχι η Ιαπωνία.

Οι ασάφειες για τις οποίες μπορούμε να κατηγορήσουμε την Κυβέρνηση είναι οι εξής. Εμείς, ενώ είμαστε θετικά διακείμενοι σε οποιαδήποτε σύμβαση διπλής φορολογίας, πιστεύουμε ότι αυτό πρέπει να διευρυνθεί και με άλλες χώρες. Σας ανέφερα το παράδειγμα της Σουηδίας, στο οποίο οι Έλληνες οι οποίοι πήγαν και δούλεψαν στη Σουηδία και θέλουν να επιστρέψουν ως συνταξιούχοι στην Ελλάδα, αλλά να μην έχουν τα προβλήματα το να φορολογούνται διπλά για τις συντάξεις και στην Ελλάδα και στη Σουηδία. Θα πρέπει να προχωρήσουμε και σε αυτές τις περιπτώσεις, δηλαδή στις περιπτώσεις που έχουμε ομογενείς μας, οι οποίοι θα επιστρέψουν.

Το πρόβλημα, όμως, το οποίο υπάρχει στο συγκεκριμένο φορολογικό νομοσχέδιο είναι ότι δεν υπάρχει σαφές νούμερο ποια θα είναι τα αποτελέσματα από τη συγκεκριμένη νομοθετική ρύθμιση. Πρέπει να γίνει σαφές, αλλά πρέπει να μας δώσετε σαφή νούμερα. Δεν μπορούμε να νομοθετούμε και να ερχόμαστε να υπερψηφίζουμε, λέγοντας απλώς ότι θα διευρυνθεί η φορολογική βάση. Μάλιστα. Και τι έγινε; Πόσο θα διευρυνθεί η φορολογική βάση; Ποιος θα κερδίσει; Πόσα θα κερδίσει η Ελλάδα; Πόσα θα κερδίσει η Ιαπωνία; Εάν αυτό δεν γίνει σαφές, μιλάμε για κακή φορολογική πρακτική.

Και αυτός είναι ο λόγος που, ενώ επί της αρχής είμαστε υπέρ των συμβάσεων αποφυγής διπλής φορολογίας, θα ψηφίσουμε «παρών» στο συγκεκριμένο νομοσχέδιο.

Έρχομαι τώρα σε ένα άλλο θέμα το οποίο άπτεται της δικής σας αρμοδιότητας. Σας το ανέφερα και προχθές. Αφορά στον εξωδικαστικό μηχανισμό και τα προβλήματα τα οποία δημιουργούνται από την αναγκαστική υποβολή λευκού ποινικού μητρώου.

Είναι τρελό ένας άνθρωπος, ο οποίος έρχεται να ρυθμίσει χρέη προς το ελληνικό δημόσιο και προς τα ασφαλιστικά ταμεία και δεν έχει λευκό ποινικό μητρώο εξαιτίας αυτών των χρεών, να τον υποχρεώνουμε ή να τον πετάμε εκτός εξωδικαστικού μηχανισμού λόγω της μη ύπαρξης λευκού ποινικού μητρώου.

Και ερχόμαστε μετά από δύο μέρες, μετά από τη συζήτηση την οποία κάναμε εδώ, κύριε Υπουργέ και σας το ανέφερα και βλέπουμε ότι υπάρχει μια βιομηχανία κατασκευής λευκών ποινικών μητρώων η οποία ζει και βασιλεύει. Αυτός ο Έλληνας, αυτός ο φορολογούμενος, αυτός ο οποίος θέλει να μπει ξανά στην παραγωγική διαδικασία, πώς αισθάνεται, όταν βλέπει ότι τον πετάτε εκτός παραγωγικής διαδικασίας, όταν βλέπει ότι τον πετάτε εκτός εξωδικαστικού μηχανισμού και ταυτόχρονα, βλέπει κάποιους οι οποίοι πλουτίζουν και κάποιους οι οποίοι βγαίνουν από το πλάι, από τη διπλανή πόρτα και παίρνουν λευκό ποινικό μητρώο για την όποια υπόθεση;

Ψηφιακός μετασχηματισμός και γραφειοκρατία. Έρχεται το ψηφιακό πελατολόγιο. Βάζετε ξανά το πελατολόγιο, το οποίο είχαμε χειρόγραφα όλα τα προηγούμενα χρόνια και το οποίο με τον Κώδικα Φορολογικών Διαδικασιών καταργήθηκε. Το ξαναβάζετε από το παράθυρο, αυτή τη φορά ψηφιακά. Για ποιον λόγο; Τι είναι οι ελληνικές επιχειρήσεις; Είναι μικρομεσαίες οικογενειακές. Τους υποχρεώνετε, λοιπόν, σε μια ψηφιακή γραφειοκρατία την οποία οικονομικά δεν μπορούν να αντέξουν.

Φορολογική συνείδηση. Τεράστιο θέμα, το οποίο θέλουμε και προσπαθούμε, υποτίθεται, να εμπεδώσουμε στην Ελλάδα. Για αυτόν τον λόγο και το Υπουργείο Εθνικής Παιδείας και Θρησκευμάτων θα ξεκινήσει τα μαθήματα της οικονομικής πολιτικής, ήδη, από τον επόμενο χρόνο. Μάλιστα. Πολύ καλά κάνετε και μπράβο σας!

Ξέρετε, όμως, κάτι; Η φορολογική συνείδηση δεν διδάσκεται απλώς στα παιδιά με ένα μάθημα το οποίο θα εισαχθεί και καλά θα κάνει και θα εισαχθεί. Διδάσκεται διά του παραδείγματος. Δεν μπορείς στον Έλληνα φορολογούμενο, τον οποίο φορολογείς τεκμαρτά και έρχεσαι να του επιβάλεις τη φορολογική συνείδηση, να δείχνεις ότι τα χρήματά του δεν πηγαίνουν και δεν χρησιμοποιούνται σωστά, όταν εσύ, ως Υπουργός, παίρνεις χαλιά 18.000 ευρώ για το Υπουργείο σου. Αυτό δεν είναι προς τη σωστή κατεύθυνση. Θα πρέπει όσοι ασκούν διοίκηση να την ασκούν σωστά, να την ασκούν όσο το δυνατόν πιο ταπεινά.

Και τέλος, θέλω να αφήσω μια μελέτη του Κέντρου Προγραμματισμού και Οικονομικών Ερευνών για τον ελέφαντα στο δωμάτιο, που είναι το τεράστιο πρόβλημα στο έλλειμμα του ισοζυγίου τρεχουσών συναλλαγών, όχι όμως γενικά και αόριστα του ισοζυγίου τρεχουσών συναλλαγών, αλλά αυτό το οποίο αφορά στα αγαθά, δεν συμπεριλαμβάνει δηλαδή τις υπηρεσίες.

Και θα ήθελα να τονίσω για μια ακόμη φορά ότι θα πρέπει να κάνουμε σοβαρή συζήτηση, επιτέλους, στην ελληνική Βουλή για το πρόβλημα της ελληνικής οικονομίας, το οποίο θα βρούμε μπροστά μας και θα είναι τα αίτια για την επόμενη κατάρρευση, για την επόμενη χρεοκοπία, να ξαναδούμε το μοντέλο της ελληνικής οικονομίας. Δεν γίνεται να πηγαίνουμε κάθε χρόνο με 15% ελλείμματα στο ισοζύγιο εμπορευμάτων και αγαθών και να μας σώζει κάθε φορά ο τουρισμός και οι υπηρεσίες, οι οποίοι και αυτοί λειτουργούν με ένα στρεβλό μοντέλο. Διότι είπαμε ξανά ότι αυτό θα είναι το επόμενο αίτιο για την επόμενη χρεοκοπία.

Καταθέτω στη Βουλή, λοιπόν, τη συγκεκριμένη μελέτη και αναμένω δράσεις για την αλλαγή του παραγωγικού μοντέλου της ελληνικής οικονομίας.

Σας ευχαριστώ πολύ.

(Στο σημείο αυτό ο Βουλευτής κ. Στυλιανός Φωτόπουλος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας, ο κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Καλημέρα σε όλους και όλες!

Συζητάμε σήμερα την κύρωση της σύμβασης ανάμεσα στην Ελλάδα και την Ιαπωνία λίγες ώρες μετά το μεγάλο έγκλημα σε βάρος των εργαζομένων στις εγκαταστάσεις της «MOTOR OIL», όπου η χθεσινή φωτιά επανέφερε λίγες ώρες μετά την επισήμανσή μας σε αυτόν εδώ τον χώρο τον κίνδυνο και τον εφιάλτη ενός μεγάλου βιομηχανικού ατυχήματος, που έγκαιρα το ΚΚΕ έχει προειδοποιήσει και ειδικά στις περιοχές όπου οι βιομηχανικές ζώνες συνυπάρχουν μαζί με κατοικίες, χωματερές, κέντρα ανακύκλωσης και λοιπές βιομηχανίες.

Μπροστά στο κέρδος των εργοδοτών η υγεία και η ασφάλεια των εργαζομένων δεν υπολογίζονται. Για την εξασφάλιση του μέγιστου κέρδους δεν εφαρμόζονται τα αναγκαία μέτρα ασφάλειας, διαλύονται οι ελεγκτικοί μηχανισμοί.

Και να ενημερώσω όλους σας και τον ελληνικό λαό που μας παρακολουθεί, επειδή με αντιπροσωπεία του ΚΚΕ βρεθήκαμε από την πρώτη στιγμή στο ατύχημα, κανένας ελεγκτικός μηχανισμός και κανένα σώμα επιθεώρησης από τις έξι η ώρα το απόγευμα μέχρι τα μεσάνυχτα δεν ήρθε στον χώρο της πυρκαγιάς. Την ίδια στιγμή η εντατικοποίηση χτυπάει «κόκκινο» διακινδυνεύοντας τη ζωή των εργαζομένων καθημερινά.

Ως ΚΚΕ απαιτούμε να διαλευκανθούν πλήρως τα αίτια του εγκλήματος, να παρθούν όλα τα απαραίτητα μέτρα υγιεινής και ασφάλειας στους χώρους δουλειάς, όλα τα μέτρα αποφυγής μεγάλου βιομηχανικού ατυχήματος που θα βάλει σε κίνδυνο τις ζωές των εργαζομένων και των κατοίκων δημιουργώντας ανυπολόγιστες ζημιές στην υγεία και το περιβάλλον.

Η σημερινή σύμβαση που φέρνει προς κύρωση η Κυβέρνηση της Νέας Δημοκρατίας αποτελεί συνέχεια των συμβάσεων που κατά καιρούς όλες οι Κυβερνήσεις - Νέα Δημοκρατία, ΣΥΡΙΖΑ, ΠΑΣΟΚ- με τη σύμφωνη γνώμη των κομμάτων του ευρωμονόδρομου σχεδιάζουν, προετοιμάζουν και ψηφίζουν στο ελληνικό Κοινοβούλιο. Κάθε κυβέρνηση που διαχειρίζεται την εξουσία του κεφαλαίου ακολουθεί την ίδια κοινοβουλευτική πρακτική, ειδικά στον τομέα των διακρατικών συμβάσεων, και κάθε κυβέρνηση έρχεται να ολοκληρώσει μια δουλειά την οποία είχε αρχίσει η προηγούμενη.

Τη συμφωνία, λοιπόν, που συζητάμε σήμερα τη στηρίζουν ανελλιπώς όλα τα αστικά κόμματα με τον έναν ή τον άλλον τρόπο, ενώ έχει τις ρίζες της στην πρώτη σύμβαση του ΟΑΣΑ δεκαετίες τώρα.

Η σύμβαση εντάσσεται στη γενικότερη φιλοσοφία που έχουν όλες οι κυβερνήσεις ότι το φορολογικό σύστημα πρέπει να εξυπηρετήσει τη λογική του φορολογικού ανταγωνισμού. Σκοπός της η δημιουργία των κατάλληλων όρων και προϋποθέσεων για την κερδοφορία του μεγάλου κεφαλαίου των πολυεθνικών και των μονοπωλίων, που σε συνθήκες απελευθέρωσης των αγορών και ελεύθερης κίνησης των κεφαλαίων αναζητά νέα πεδία επενδύσεων και κερδοφορίας.

Η Κυβέρνηση της Νέας Δημοκρατίας έχει τεράστιες ευθύνες για το επενδυτικό περιβάλλον που έχει δημιουργήσει, μιας και αυτό στηρίζεται στην εντατικοποίηση της εργασίας στους χώρους δουλειάς, στη δουλειά χωρίς δικαιώματα δεκατρείς με δεκαπέντε ώρες την ημέρα, έξι ως επτά μέρες τη βδομάδα, δουλειά μέχρι τα βαθιά γεράματα με μισθούς πείνας, αλλά και συνθήκες παρακολούθησης, τρομοκρατίας και καταστολής της δράσης των εργαζομένων, μέσα σε συνθήκες ανασφάλειας, ελλιπών μέτρων προστασίας, υγιεινής και ασφάλειας. Στηρίζεται σε ένα ευνοϊκό και φιλικό προς το μεγάλο φορολογικό περιβάλλον, περιβάλλον που εξασφαλίζει τεράστιες φοροαπαλλαγές στους εφοπλιστές, τον αναβαλλόμενο φόρο στους τραπεζίτες, φορολογική ασυλία στους στρατηγικούς επενδυτές, «ζεστό» χρήμα στους μεγαλοκατασκευαστές, ενώ την ίδια ώρα ο λαός ταΐζει το τέρας των προαπαιτούμενων του Ταμείου Ανάκαμψης, των δημοσιονομικών κανόνων της Ευρωπαϊκής Ένωσης και των φουσκωμένων πολεμικών δαπανών που το επιβάλλει η μετατροπή της οικονομίας της Ευρωπαϊκής Ένωσης σε πολεμική για τις ανάγκες των μονοπωλίων και του ΝΑΤΟ.

Πριν από περίπου ενάμιση χρόνο ο κ. Μητσοτάκης χαιρέτισε την ενίσχυση των σχέσεων της Ιαπωνίας με το ΝΑΤΟ και την Ευρωπαϊκή Ένωση, ενώ στην κοινή ανακοίνωση με τον Ιάπωνα ηγέτη επιβεβαίωναν την κοινή στρατηγική για τη συνεργασία στον Ινδοειρηνικό Ωκεανό, υπογράφοντας, μάλιστα, διμερείς συμφωνίες για τον τομέα του τουρισμού, για τον διακανονισμό μεταξύ της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας και του αντίστοιχου φορέα της Ιαπωνίας, όπως και τη συμφωνία αποφυγής διπλής φορολογίας των επενδυτικών ομίλων όλο το προηγούμενο διάστημα.

Μισό χρόνο, μάλιστα, πριν ο Υπουργός Οικονομικών διαβεβαίωνε τους Ιάπωνες επενδυτές για ένα περιβάλλον φιλικό καλώντας τους να επενδύσουν στη χώρα μας με μειωμένη φορολογία για το κεφάλαιο, μειωμένες ασφαλιστικές εισφορές και περιορισμένη γραφειοκρατία, την ίδια στιγμή, όμως, που εργαζόμενοι, συνταξιούχοι, μικροί αυτοαπασχολούμενοι και βιοπαλαιστές αγρότες βρίσκονται εγκλωβισμένοι σε ένα τρομακτικό ψηφιακό λαβύρινθο, πληρώνοντας υπηρεσίες που έως τώρα τους παρέχονταν δωρεάν, περιμένοντας να εξυπηρετηθούν δεκαπλάσιο χρόνο, αντιμετωπίζοντας καθημερινά τη λαιμητόμο των προστίμων του Υπουργείου. Οι μικροί αυτοαπασχολούμενοι και οι βιοπαλαιστές αγρότες, εξουθενωμένοι από τη φοροκαταιγίδα, τα τεκμήρια και τους ασφυκτικούς ελέγχους, οδηγούνται σε απόγνωση, οικονομική εξουθένωση και «λουκέτα».

Αφού υποστρώσατε το έδαφος, διαμορφώσατε τις συνθήκες, ψηφίσατε τα προαπαιτούμενα από το Ταμείο Ανάκαμψης, εξασφαλίσατε ασυλία στο μεγάλο κεφάλαιο και τις συνθήκες κερδοφορίας, μας πλασάρετε σήμερα και τη σύμβαση.

Ε, λοιπόν, για όλους αυτούς τους λόγους το ΚΚΕ την καταψηφίζει και καλούμε τον λαό μέσα από τον οργανωμένο αγώνα του και την οικοδόμηση μιας μεγάλης κοινωνικής συμμαχίας να βάλει εμπόδια στην πολιτική σας, να ανατρέψει τα σχέδιά σας. Έτσι, λοιπόν, θα καταφέρει να βελτιώσει τη ζωή του και τελικά να ανατρέψει μέσα από την ενίσχυση του ρεύματος αμφισβήτησης της κυρίαρχης πολιτικής τους ίδιους τους στόχους της καπιταλιστικής κερδοφορίας, των αντιλαϊκών νόμων και συνολικά αυτού του εχθρικού, σάπιου και διεφθαρμένου καπιταλιστικού συστήματος.

Σήμερα συμπληρώνονται έντεκα χρόνια από τη στυγερή δολοφονία του Παύλου Φύσσα από τους φασίστες της Χρυσής Αυγής. Η πολιτική όλων των μέχρι τώρα κυβερνήσεων, που μας θέλει να πνιγόμαστε τον χειμώνα και να καιγόμαστε το καλοκαίρι, που στοιβάζει τα παιδιά μας σε ασφυκτικά γεμάτα τμήματα, που αντιμετωπίζει με βία και καταστολή τους αγώνες των εργαζομένων, των δασκάλων, των μαθητών, των φοιτητών, που πλειστηριάζει τα σπίτια του λαού, είναι η ίδια που οπλίζει τους φασίστες και τους βγάζει από τις τρύπες τους όποτε τους έχει ανάγκη. Ο λαός μας έχει μεγάλη πείρα πως τη μάχη με τον φασισμό την κερδίζεις μόνο στον δρόμο του αγώνα, γιατί ο φασισμός δεν μπορεί να πολεμηθεί παρά μονάχα ως καπιταλισμός στην πιο ωμή και καταπιεστική του μορφή, ως ο πιο θρασύς και πιο δόλιος καπιταλισμός.

Θα παρακαλούσα, λοιπόν, και το Προεδρείο να κρατήσουμε ενός λεπτού σιγή στη μνήμη του Παύλου Φύσσα που ειδικά σήμερα το 50ό φεστιβάλ της ΚΝΕ-Οδηγητής, που ανοίγει τις πύλες του στο πάρκο Τρίτση, έχει ειδικό αφιέρωμα σε αυτόν τον μεγάλο καλλιτέχνη, αγωνιστή, αντιφασίστα.

Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Καλώ το Σώμα να κρατήσουμε ενός λεπτού σιγή στη μνήμη του Παύλου Φύσσα.

(Στο σημείο αυτό τηρείται στην Αίθουσα ενός λεπτού σιγή)

**ΧΡΗΣΤΟΣ ΤΣΟΚΑΝΗΣ:** Αθάνατος ο Παύλος Φύσσας! Θα ζει για πάντα μέσα από τους αγώνες μας, μέσα από τις διεκδικήσεις μας, μέσα από τα τραγούδια του λαού μας, γιατί γνωρίζουμε καλά πως πρέπει όλοι μας τον φασισμό βαθιά να τον πολεμάμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα την κ. Ελένη Βατσινά, ειδική αγορήτρια από το ΠΑΣΟΚ.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στη μεγάλη τους πλειοψηφία τα νομοσχέδια που αφορούν στη χώρα μας και στις συμβατικές της υποχρεώσεις έχουν σημαντικές επιπτώσεις για την οικονομική ζωή της χώρας. Είναι η πρόοδος και η ένταξη εν τοις πράγμασι σε ένα περιβάλλον σύγχρονο, δίκαιο και πιο ανταγωνιστικό σε πολλούς τομείς.

Όπως ξέρετε, το ΠΑΣΟΚ στέκεται πάντα αρωγός σε οτιδήποτε δημιουργεί τις συνθήκες για την ενίσχυση των διεθνών σχέσεων και επενδύσεων, σε οτιδήποτε προάγει την ισότητα και καταργεί τις ανισότητες, σε οτιδήποτε εξελίσσει τις συναλλαγές.

Ως σήμερα η διπλή φορολόγηση αποτέλεσε και αποτελεί για τις σχέσεις μας με άλλα κράτη ένα εμπόδιο. Σίγουρα απέτρεψε και απέτρεπε για πολλά χρόνια τη διεύρυνση των συναλλαγών. Θα μου επιτρέψετε βέβαια να πω σε αυτό το σημείο ότι δεν είναι το μόνο εμπόδιο. Όσο διεθνοποιούνται οι συναλλαγές τόσο σε ένα παγκόσμιο καπιταλιστικό σύστημα βρίσκονται τρωτά σημεία στην ασφάλεια των συναλλαγών, στη διακίνηση χρήματος ή προϊόντων εγκλήματος, στις κυβερνοεπιθέσεις.

Ήδη σήμερα μιλάμε για δεκάδες νέους τρόπους για να τιναχτούν στον αέρα με ένα μόλις κουμπί οι διεθνείς συναλλαγές. Ήδη μιλάμε για νέους όρους που πριν δέκα χρόνια αφορούσαν άγνωστες πρακτικές όπως το hacking ή το phishing. Η επαγρύπνηση, λοιπόν, των κρατών και ιδίως του δικού μας κράτους πρέπει να είναι στην πρώτη προτεραιότητα της Κυβέρνησης.

Έρχομαι στην κύρωση του συγκεκριμένου μνημονίου συνεργασίας μεταξύ Ελλάδας και Ιαπωνίας. Τα πολύ σημαντικά ζητήματα που απασχολούν τους Έλληνες πολίτες, η ακρίβεια, η φορολόγηση και το γεγονός ότι στη χώρα μας όλα αυξάνονται εκτός από το εισόδημα και τις ευκαιρίες, δεν πρέπει να αφήσουμε να επεκτείνονται και στις συναλλαγές μας με τα τρίτα κράτη.

Όλοι αυτοί οι προβληματισμοί, κύριοι της Κυβέρνησης, αποτελούν την κύρια αγωνία όλων, ανεξαρτήτως επαγγελματικού κλάδου. Το βλέπουμε στις μετρήσεις και σε αναλυτικά στοιχεία που δείχνουν ότι είναι ανάγκη να κάνουμε ένα βήμα πιο κοντά στη βοήθεια και στην ενίσχυση των κοινωνών με τρόπο ουσιαστικό. Ουσιαστικό είναι να αφουγκραστείτε επιτέλους και αυτές τις προτάσεις του ΠΑΣΟΚ, που λένε ότι όπως σε αυτή την κύρωση αποφασίζουμε να μετριάσουμε φορολογικές ανισότητες, έτσι να ξεκινήσουμε να το κάνουμε επιτέλους και στο σπίτι μας.

Ως προς τη σημερινή σύμβαση, λοιπόν, όπως ξέρετε το ΠΑΣΟΚ στέκεται πάντα αρωγός σε οτιδήποτε δημιουργεί τις συνθήκες για την ενίσχυση των διεθνών σχέσεων και επενδύσεων. Η έκθεση του Γενικού Λογιστηρίου του Κράτους διευκρινίζει ότι με την κύρωση αυτή της σύμβασης έχουμε μία διεύρυνση φορολογικής βάσης και απόδοση εσόδων στον προϋπολογισμό.

Ξεκινάμε με θετικό πρόσημο, όμως πρέπει να συνεχίσουμε να παρακολουθούμε και τα αποτελέσματά της. Και θα πρέπει να ικανοποιηθεί κάποια στιγμή και το πάγιο αίτημα του ΠΑΣΟΚ, όταν υπάρχει μία οποιαδήποτε σύμβαση αποφυγής διπλής φορολογίας, που τέτοιες έχουν κυρωθεί πολλές στην ελληνική Βουλή, να αποτυπωθεί και να παρουσιαστεί ενώπιον του Σώματος σε νούμερα αυτή η αύξηση των εσόδων.

Ποια είναι η μετρήσιμη επίδρασή του στην ελληνική οικονομία και πώς τελικά, για παράδειγμα, ένα χρόνο μετά λειτούργησε αυτή η κύρωση; Απέτρεψε τη διπλή φορολογία και ενθάρρυνε τις επενδύσεις ή δε δόθηκαν και άλλα κίνητρα προς αυτή την κατεύθυνση; Γενικά να τονίσω και πάλι ότι οι μονοσέλιδες εκθέσεις του Γενικού Λογιστηρίου του Κράτους δεν αρκούν. Κύρωση έχουμε, αλλά έχει και αυτή η διαδικασία τη σπουδαία ευθύνη μας να παραδώσουμε ένα νόμο του κράτους που θα γνωρίζουμε τις συνέπειές του με πιο εμπεριστατωμένο τρόπο.

Κατά τα άλλα διαπιστώνεται ότι υπάρχουν διατάξεις που μπορούν να οδηγήσουν πράγματι στη φορολόγηση συναλλαγών στην Ελλάδα, ιδίως των μισθώσεων, των κερδών επιχειρήσεων που αφορούν και τις δύο χώρες. Παράλληλα, εξισορροπείται και ένα σύστημα με κριτήρια κοινωνικά για τους ανθρώπους που έχουν κάποια πηγή εισοδήματος, όπως μισθό ή σύνταξη από την Ιαπωνία που δικαιωματικά είναι πιο ορθό να υπάρχει η επιλογή της φορολόγησης και να αξιοποιούνται οι όροι της χώρας που τα εισοδήματα αυτά αποκτήθηκαν.

Κλείνοντας, κύριε Πρόεδρε, θα μου επιτρέψετε ένα σχόλιο. Σήμερα η συζήτησή μας αφορά σε μια τυπική κύρωση μιας σύμβασης και εκ του Συντάγματος αυτό είναι το έργο μας, να είμαστε συνεπείς στις διεθνείς μας υποχρεώσεις.

Είναι, όμως, τροφή για προβληματισμό, είναι και τραγική ειρωνεία το εξής: Μια σύμβαση, δύο χώρες. Η χώρα της Ιαπωνίας, μόλις ένα μήνα πριν, έσπασε ένα παγκόσμιο ρεκόρ, με το μαγνητικό τρένο «MAGLEV», που δοκιμάστηκε με ασφάλεια σε ταχύτητα εξακοσίων τριών χιλιομέτρων ανά ώρα. Η Ελλάδα από την άλλη, μόλις λίγες ημέρες πριν, έσπασε το αρνητικό ρεκόρ με τα τρένα που κινούνται σε συρμούς μονής γραμμής μεταξύ Αθήνας και Αγίων Αναργύρων. Δεν μας δίδαξε τίποτα η απώλεια των συνανθρώπων μας στα Τέμπη…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμη, κύριε Πρόεδρε.

…δεν μας διδάσκει τίποτα και η διεθνής πρακτική και εξέλιξη. Ακόμα στηριζόμαστε σε χειροκίνητες μεθόδους και στην εγρήγορση και εμπειρία των εργοδοτών να ακούνε από τα μεγάφωνα πόσα τρένα κινούνται σε αντίθετη τροχιά σε μονή γραμμή.

Το ΠΑΣΟΚ κατέθεσε χθες σχετική ερώτηση που μεταξύ άλλων αναζητά τα ακριβή ποσά των επενδύσεων στον τομέα του εκσυγχρονισμού των μεταφορών και θα δοθούν απαντήσεις, θα φτάσει το μαχαίρι ως το κόκκαλο σε αυτό το θέμα, ώστε αυτή η καθημερινή ωρολογιακή βόμβα για επιβάτες και οδηγούς που λέγεται «σιδηροδρομικές μεταφορές» να πάψει να υπάρχει με αυτή τη μορφή. Γιατί αν θέλουμε να είμαστε συνεπείς στις διεθνείς μας υποχρεώσεις, αν θέλουμε να μιλάμε για επενδύσεις τρίτων χωρών στην Ελλάδα, να μην ξεχνάμε ότι οι επενδύσεις δεν γίνονται σε χώρες με δημόσιους κινδύνους, γίνονται σε χώρες ασφαλείς. Μέγιστη υποχρέωση και προϋπόθεση του κύρους μας είναι αυτή η ασφάλεια των συμπολιτών μας επιτέλους να γίνει πράξη.

Σας ευχαριστώ πολύ και όπως εξήγησα ψηφίζουμε την παρούσα κύρωση σύμβασης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο εισηγητής του ΣΥΡΙΖΑ κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Θα κάνω μια μικρή παρένθεση. Είχα πει και στην επιτροπή ότι καλό είναι να σεβόμαστε τον κοινοβουλευτικό έλεγχο και την ευθύνη των Βουλευτών, προσαρμόζοντας και τους χρόνους που δίνουν τη δυνατότητα να προετοιμαστεί κάποιος για ένα τέτοιο, ακόμα και απλής φύσης, νομοσχέδιο.

Κύριε Υπουργέ, διαβάζοντας τον τίτλο του νομοσχεδίου που καταθέσατε βλέπουμε τους όρους «φοροαποφυγή» και «φοροδιαφυγή» και η προσπάθεια να επέλθει δικαιοσύνη, να αποδοθεί δίκαιη αντιμετώπιση μεταξύ των Ελλήνων και των Ιαπώνων επιχειρηματιών μεταξύ των δύο οικονομιών. Μάλιστα.

Εδώ σε αυτές τις λέξεις προκύπτει και η μεγάλη αντίφαση της Κυβέρνησης Μητσοτάκη, κύριε Υπουργέ, η αντίφαση που θέλει να αποδίδεται φορολογική δικαιοσύνη και φοροδοτική δικαιοσύνη στις διακρατικές μας σχέσεις, αλλά επιλέγετε άλλο δρόμο για την εγχώρια επιχειρηματικότητα.

Στην ουσία, κύριε Υπουργέ -και επιτρέψτε μου, δεν είναι αστεϊσμός, είναι μια εικόνα που τη βιώνει κάποιος σε απόλυτα αληθινό χρόνο- στην Ελλάδα από το 2019 ζητάτε από τη μεσαία επιχειρηματικότητα, από τους ελεύθερους επαγγελματίες από τους μισθωτούς, τους εργαζόμενους και τους συνταξιούχους -αλλά ας μείνουμε στην επιχειρηματικότητα και τη μεσαία τάξη- να κάνουν συνεχώς χαρακίρι με όνομα που παραπέμπει αν θα επρόκειτο για μια επιθεωρησιακή προσέγγιση, ένα χαρακίρι που θα μπορούσε να έχει το όνομα Πισσαρίδης.

Αυτό το χαρακίρι, λοιπόν, τι προβλέπει, κύριε Υπουργέ, το χαρακίρι με την επωνυμία «Πισσαρίδης»; Τα βάρη να πέφτουν στη μικρομεσαία επιχειρηματικότητα που στην Ελλάδα αποτελεί την πλειοψηφία, γιατί εκτός των άλλων αντιμετωπίζει και την τεκμαρτή φορολόγηση. Αυτού που διασφαλίζετε για τις διακρατικές οικονομικές σχέσεις μεταξύ Ελλάδος και Ιαπωνίας δεν το διασφαλίζετε μεταξύ Ελλάδος και Ελλάδος. Τα επιπλέον μηνιαία έξοδα ενός ελεύθερου επαγγελματία, που έχει επιλέξει μόνο την πρώτη ασφαλιστική κατηγορία για την κύρια ασφάλιση, ξεκινούν περίπου από 80 ευρώ και φτάνουν και 126 τον χρόνο και πολλά ακόμη.

Παραμένει η καταβολή μηνιαίας εισφοράς υπέρ του Ταμείου Ανεργίας για τους ελεύθερους επαγγελματίες. Για την κύρια ασφάλιση διαμορφώνονται από 248 έως και 642 ευρώ τον μήνα. Αυτά σε ό,τι αφορά τις εισφορές, ενώ γενικότερα η πρόσβαση των μικρομεσαίων επιχειρηματιών στο τραπεζικό σύστημα είναι κάτι μεταξύ αστείου και ανέκδοτου.

Καλωσορίζω, βέβαια, και θα παρακολουθήσω, κύριε Δήμα, με μεγάλο ενδιαφέρον το τι θα απαντήσετε -φαντάζομαι όχι εσείς προσωπικά, ο κ. Χατζηδάκης- στην ερώτηση των έντεκα μέχρι τώρα άφωνων -και ως ένα βαθμό πολιτικά δηλώνουν- συναδέλφων της Νέας Δημοκρατίας που αποφάσισαν μετά από πεντέμισι χρόνια να θέσουν το πρόβλημα της καταλήστευσης της προσωπικής περιουσίας και της μοναδικής κατοικίας από τις τράπεζες, τις εταιρείες servicers και όλους αυτούς που διαχειρίζονται σήμερα τα κόκκινα δάνεια.

Έχω πολύ μεγάλο ενδιαφέρον να ακούσω τι θα απαντηθεί, όταν από την ίδια εκλογική και συμπολιτευτική μήτρα, από την ίδια αφωνία των εκατό πενήντα οκτώ σε πλείστα όσα σημαντικά ζητήματα σας ζητούσε στο σύνολό της η Αντιπολίτευση κατ’ αντιστοιχία των πολιτών που εκπροσωπεί στο ελληνικό Κοινοβούλιο να πάρετε μέτρα για την ακρίβεια, για την πρώτη κατοικία, να πάρετε μέτρα για τη δημόσια υγεία, να πάρετε μέτρα για τη δημόσια παιδεία, εσείς τι κάνατε; Σιωπούσατε, σηκώνατε το χέρι και βρήκατε να επιδείξετε αντανακλαστικά συνείδησης και πολιτικής ευθύνης μόνο στον γάμο των ομόφυλων ζευγαριών. Εκεί ήταν η μεγάλη σας γενναιότητα. Πέραν τούτου ουδέν!

Τώρα, για αυτά που θέτουν οι έντεκα συνάδελφοί σας τι είναι; Συριζαίοι; Εσωκομματική αντιπολίτευση; Δεν ικανοποιήθηκαν γιατί δεν υπουργοποιήθηκαν από τον Μητσοτάκη και καταθέτουν ερώτηση;

Όχι, κύριε Υπουργέ και αγαπητοί συνάδελφοι, είναι η πρώτη φορά που τολμούν να αναδείξουν ένα πραγματικό πρόβλημα, ένα υπαρκτό πρόβλημα, ότι έχετε αφήσει στην αρένα της οικονομικής εξαθλίωσης όσους έχουν μπλέξει με τράπεζες τις οποίες με κάθε τρόπο υποστηρίζετε πέραν του δέοντος, πέραν της πολιτικής καχυποψίας σε ένα επίπεδο που ίσως και αγγίζει τα όρια ενός περίεργου πολιτικού δόλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να ρωτήσω -κλείνοντας, κύριε Πρόεδρε, με πολύ λίγη ανοχή- τι σας εμποδίζει να καταργήσετε το τέλος επιτηδεύματος για όλους τους ελεύθερους επαγγελματίες; Τι; Θα χάσουν λιγότερα κάποιοι από τους πολιτικούς σας φίλους που ενισχύουν την αισχροκέρδεια και την ακρίβεια; Τι σας εμποδίζει να προχωρήσετε στην εξίσωση της φορολογίας των μισθωτών, των απασχολούμενων, των ελεύθερων επαγγελματιών με αφορολόγητο στις 10.000 ευρώ και με ταυτόχρονη κατάργηση της προκαταβολής του φόρου; Γιατί έχουν αυτές οι προτάσεις την τύχη του λεονταρισμού σας, «θα καταργήσουμε τον νόμο Κατρούγκαλου αμέσως μόλις βγούμε στην εξουσία!». Έξι χρόνια είναι το «αμέσως» για εσάς; Σε ποια χρονοσφαίρα ζείτε; Αν για έξι χρόνια θέλετε να καταργήσετε έναν νόμο τον οποίο επικαλείστε συνεχώς και τον επιβαρύνετε με νέες προσθήκες και τροπολογίες, είναι πραγματικά περίεργο.

Γιατί δεν ενισχύετε τις επιχειρήσεις του δευτερογενή τομέα και τις επιχειρήσεις νέας τεχνολογίας μέσω του ΕΣΠΑ, του Ταμείου Ανάκαμψης και του αναπτυξιακού νόμου με ένταξη ενίσχυσης κατά 50%; Γιατί δεν στηρίζετε τις εξαγωγικές δράσεις των μικρομεσαίων επιχειρήσεων, τη διαγραφή μέρους του χρέους που δημιουργήθηκε και με την πανδημία για τις οφειλές στο δημόσιο και στα ασφαλιστικά ταμεία; Τι σας εμποδίζει να επαναφέρετε τις εκατόν είκοσι δόσεις; Τι; Μην τυχόν και διαμαρτυρηθεί ο κ. Πισσαρίδης ότι δεν είστε πιστοί στην πολιτική και οικονομική του γραμμή;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, ολοκληρώστε, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Την ανοχή σας, κύριε Πρόεδρε, μόνο για είκοσι δευτερόλεπτα.

Γιατί δεν αλλάζετε τον Πτωχευτικό Κώδικα; Οι έντεκα συνάδελφοί σας, οι έντεκα «γενναίοι του Βορρά» της Νέας Δημοκρατίας, λένε ότι ο Πτωχευτικός Κώδικας δεν εξυπηρετεί πλέον τις ανάγκες. Όλα αυτά, λοιπόν, γιατί δεν τα βλέπετε; Έχω μπροστά μου δεκατέσσερα ανάλογα σημεία, τα οποία σας εκθέτουν ανεπανόρθωτα.

Και κλείνω με αυτό: Είστε διαρκώς μία κινούμενη και σε συνεχή αναπαραγωγή αντίφαση, ανακολουθία λόγων και έργων, απόσταση μεταξύ αλήθειας και ψέματος. Κάνετε αυτά που δεν παρουσιάσατε στον λαό προεκλογικά και δεν κάνετε αυτά για τα οποία δεσμευτήκατε και είστε μία συνεχόμενη αντίφαση που πολιτικά παράγει μόνο ψεύδος αλλά και οδύνες για τους Έλληνες πολίτες.

Εμείς, κύριε Υπουργέ, θα την υπερψηφίσουμε τη σύμβαση για τη φοροαποφυγή και τη φοροδιαφυγή και για την απόδοση δικαιότερων όρων στις οικονομικές σχέσεις των δύο χωρών. Αυτό που δεν υπερψηφίζουμε είναι ότι συνεχίζετε να είστε μία Κυβέρνηση αναντίστοιχη με αυτά που χρειάζεται ο Έλληνας πολίτης για να επιβιώσει για τα επόμενα χρόνια.

Ευχαριστώ πολύ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας της Νίκης, τον κ. Νατσιό. Και μετά τον κ. Νατσιό είναι ο κ. Γαβρήλος από τους Κοινοβουλευτικούς Εκπροσώπους, που έχει δηλώσει επιθυμία για μια σύντομη τοποθέτηση και θα ολοκληρώσει ο Υπουργός.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, ο κ. Λιούτας θέλει να μιλήσει.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, μόνο κατ’ εξαίρεση, κύριε Λιούτα. Εάν επιθυμείτε, γιατί με βάση τον Κανονισμό, το άρθρο 108 και τα λοιπά και με βάση την ψηφοφορία στην επιτροπή «δεν δικαιούστε» -εντός, εκτός εισαγωγικών- εάν, όμως, θέλετε μια σύντομη παρέμβαση, τότε θα σας δώσω τον λόγο κατ’ εξαίρεση μετά τον κ. Νατσιό.

**ΑΘΑΝΑΣΙΟΣ ΛΙΟΥΤΑΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε, θα είμαι σύντομος.

Κυρίες και κύριοι συνάδελφοι, να ξεκινήσουμε από αυτό που σήμερα το διαβάζουμε και στα πρωτοσέλιδα για την «επανάσταση» έντεκα Βουλευτών της Νέας Δημοκρατίας για τα κόκκινα δάνεια και τα funds, οι οποίοι απροκάλυπτα γράφουν -προς τον κ. Χατζηδάκη απευθύνεται η ερώτηση- με τίτλο: «Απροστάτευτη η περιουσία των δανειοληπτών, εγγυητών και μικρομεσαίων επιχειρήσεων», υποστηρίζοντας ότι με τη μεταβίβαση των δανείων ελύθη, μεν, το πρόβλημα των τραπεζών, όχι, όμως, και των δανειοληπτών που βρίσκονται αντιμέτωποι με τον κίνδυνο πλειστηριασμού κυρίως στις κατοικίες τους, που δείχνει να είναι η βασική προτεραιότητα των funds για την απόκτηση κερδών.

Ο ελληνικός λαός, χιλιάδες νοικοκυραίοι –θα έλεγα- χάνουν τα σπίτια τους εξαιτίας των εγκληματικών μνημονιακών επιλογών και επιτέλους πρέπει να δει η ελληνική Κυβέρνηση, η όποια ελληνική κυβέρνηση -εμείς όταν θα έχουμε τη δύναμη θα το κάνουμε- ξεχωριστά για την κάθε περίπτωση να εξεταστεί αν ήταν εσκεμμένη, βέβαια, η μη αποπληρωμή του χρέους από κάποιον, ή όπως είναι στην πλειονότητα έχασαν τα σπίτια τους εξαιτίας των μνημονίων, γιατί δεν μπορούσαν να ανταποκριθούν στις δανειακές τους υποχρεώσεις.

Και δεύτερον, θα ήθελα να καταγγείλω και κάτι: Αξιωματικός της Ελληνικής Αστυνομίας και μάλιστα Διοικητής του Τμήματος Αντιμετώπισης Ρατσιστικής Βίας -το όνομά του είναι στη διάθεσή μας- αυτός που υποτίθεται θα έπρεπε να την αποτρέπει, επιδόθηκε ο ίδιος σε ρητορική μίσους, όταν τοποθετήθηκε δημόσια με τη θεσμική του ιδιότητα σε εκπομπή του τηλεοπτικού καναλιού «ΣΚΑΙ», δηλώνοντας απευθυνόμενος στον Ευρωβουλευτή μας κ. Νικόλαο Αναδιώτη ότι -εντός εισαγωγικών η φράση- «οι παπάδες κακοποιούν παιδιά στο ρίξιμο του σταυρού, όπου πέφτουν τα αγόρια και τα κοιτάνε οι παπάδες γουρλομάτικα». Έχετε ασχοληθεί με τέτοιες χυδαίες, πεζοδρομιακές φράσεις, προσβάλλοντας κατάφωρα την Εκκλησία και τον θεσμό της ιεροσύνης, το μυστήριο της ιεροσύνης. Αυτός είναι Αξιωματικός της Ελληνικής Αστυνομίας, ο οποίος –παρακαλώ- είναι και Διοικητής Τμήματος Αντιμετώπισης Ρατσιστικής Βίας!

Η Νίκη, το κίνημά μας, έπραξε το καθήκον της και κατέθεσε μηνυτήρια αναφορά και καταγγελία για εκκίνηση πειθαρχικής διαδικασίας. Το Υπουργείο συγκινήθηκε καθόλου; Τελικά καταδικάζετε ή επικροτείτε τις δηλώσεις αυτές του αξιωματικού σας;

Θα πάω και στο υπό συζήτηση σχέδιο νόμου, το οποίο, βέβαια, το ανέπτυξε αναλυτικώς και αποκάλυψε τις οικονομικές του διαστάσεις ο κ. Βορύλλας, ο Βουλευτής μας.

Κατατέθηκε στη Βουλή, λοιπόν, το σχέδιο νόμου για την κύρωση της σύμβασης αποφυγής διπλής φορολογίας μεταξύ της Ελλάδας και της Ιαπωνίας, γιατί την εκτός των άλλων αποτροπή της φοροδιαφυγής και της φοροαποφυγής. Να ευχαριστήσουμε -θα λέγαμε- το Λογιστήριο του Κράτους για τις άοκνες προσπάθειες των ανθρώπων του να βελτιώσουν τις συνθήκες της χώρας μας. Μία από αυτές τις προσπάθειες είναι και το συγκεκριμένο σχέδιο νόμου, το οποίο σκοπό έχει να διευρυνθεί η φορολογική βάση και να αποδοθούν συνολικά περισσότερα έσοδα στον κρατικό προϋπολογισμό.

Όμως, αγαπητοί μου συνάδελφοι, θα ήθελα να σας ζητήσω να βλέπαμε κάποια στοιχεία του ιαπωνικού πολιτισμού, τα οποία χρειαζόμαστε περισσότερο από ποτέ και ίσως για αυτά πρέπει να συζητήσουμε κάποια στιγμή. Ίσως να έπρεπε να συζητάμε στην Ελλάδα για την ευθιξία των Ιαπώνων πολιτικών, οι οποίοι παραιτούνται στην υπόνοια και μόνο σκανδάλου και όχι κατά το κοινώς λεγόμενο «να έχουν πιαστεί με τη γίδα στην πλάτη», όπως κάποιοι Έλληνες πολιτικοί και επιχειρηματίες.

Ίσως να έπρεπε να συζητάμε στην Ελλάδα για τα συστήματα πυροπροστασίας και πυρόσβεσης στην Ιαπωνία. Πιο χρήσιμο δεν θα ήταν να φέρουμε εδώ σήμερα έναν Ιάπωνα να μας εξηγήσει για το ιαπωνικό χωριό που μετατράπηκε σε ένα τεράστιο σιντριβάνι, έτοιμο να καταπολεμήσει οποιαδήποτε εστία φωτιάς με μεγάλους ψεκαστήρες;

Μιλάμε για ένα χωριό που το 2000 καταστράφηκε από μία μεγάλη φωτιά, όπως και τα δικά μας χωριά και δάση κάθε καλοκαίρι, όπως το μαρτυρικό Μάτι και όπως παλαιότερα στην Ηλεία. Τι κάνατε εκεί σε αυτές τις περιοχές; Γιατί δεν ακολουθήσαμε το παράδειγμα της Ιαπωνίας; Ίσως στην Ελλάδα να έπρεπε να συζητάμε το πώς κατάφερε η Ιαπωνία να δημιουργήσει μία από τις πλέον ισχυρές βιομηχανίες του κόσμου, όταν αναδύθηκε μέσα από τα πυρηνικά πλήγματα σε Χιροσίμα και Ναγκασάκι. Ίσως να έπρεπε να μιλάμε για τον τρόπο που φροντίζουν οι Ιάπωνες την παράδοση και το περιβάλλον τους σε αντίθεση με την Ελλάδα, ώστε να μάθουμε και να διδαχθούμε από τον ιστορικό αυτό λαό της Άπω Ανατολής και να μην περιορίζουμε τη συνεργασία μας και τις συζητήσεις μας σε θέματα φορολογικής πολιτικής.

Θα ήθελα να ακούσω για τα προγράμματα μαθητείας στην Ιαπωνία και για το πώς προετοιμάζει ήδη από τη μικρή τους ηλικία τους μικρούς Ιάπωνες για να αποκτήσουν χρήσιμες δεξιότητες. Θα ήθελα να ακούσω για το αξιέπαινο εκπαιδευτικό τους σύστημα που γαλουχεί εξ απαλών ονύχων, από μικρά, τα παιδιά της Ιαπωνίας με τις αξίες του δικού τους πολιτισμού. Αξιοσημείωτο είναι ακόμη, κάτι που έχω δει, ότι σε πολλά σχολεία οι ίδιοι οι μαθητές αναλαμβάνουν την καθαριότητα του σχολείου προάγοντας έτσι την υπευθυνότητα. Και, βέβαια, και στην Ιαπωνία φορούν σχολική ενδυμασία, για να αναδίδει αυτή η ενδυμασία το κύρος, τη σοβαρότητα και, όπως έχω ξαναπεί, το αίσθημα του συνανήκειν.

Αποτελεί και πρόταση της Νίκης να επανέλθει η μαθητική ενδυμασία. Μάλιστα, πιστεύω ότι αν το Υπουργείο Παιδείας το πράξει, θα εισπράξει πολλά χειροκροτήματα και ευχαριστίες από τους γονείς και κυρίως από τις μανάδες οι οποίες δυσκολεύονται πολύ και στο θέμα της ενδυμασίας, ενώ, βέβαια, ακυρώνει αυτό που λέγαμε παλαιότερα τις ταξικές διαφορές και αμβλύνει τις κοινωνικές ανισότητες.

Θα ήθελα να βλέπαμε εδώ στη Βουλή πώς λειτουργούν τα φουτουριστικά μαγνητικά τρένα στην Ιαπωνία, αλλά και το πώς μία ορεινή χώρα, όπως η Ιαπωνία, έφτιαξε το καλύτερο δίκτυο τρένων στον κόσμο, την ώρα που η ίδια ορεινή Ελλάδα θυσιάζει τα παιδιά της, λόγω απαρχαιωμένων συνθηκών και εγκαταστάσεων, ανυπαρξίας ελέγχου, έλλειψης τεχνολογίας και λόγω των «μαύρων τρυπών» δημιουργημένων από τους ίδιους και τους ίδιους πρωταγωνιστές της Μεταπολίτευσης.

Θα ήθελα να ήταν εδώ μαζί μας ένας Ιάπωνας αξιωματούχος από το ιαπωνικό Υπουργείο Μεταφορών για να μας πει για το «τραγικό» για τη χώρα του λάθος να καθυστερήσει ένα τρένο είκοσι ολόκληρα δευτερόλεπτα, λάθος για το οποίο ζητά ακόμη συγγνώμη η αρμόδια εταιρεία μεταφορών, ενώ στην Ελλάδα των Τεμπών ο κ. Καραμανλής μόνο μήνυση δεν μας έκανε, επειδή του είπαμε να σηκωθεί να φύγει μετά το τραγικό έγκλημα-δυστύχημα στα Τέμπη.

Θα ήθελα να μας μιλήσει ένας Ιάπωνας για το δαιδαλώδες δίκτυο από τσιμεντένιες σήραγγες και τεράστιες δεξαμενές κάτω από τους αυτοκινητόδρομους που αποτρέπει τις καταστροφικές πλημμύρες. Προσέξτε, μιλάμε για μία περιοχή την οποία διασχίζουν πάνω από εκατό ποταμοί με συνεχείς βροχές, με τυφώνες και πλημμυρικά φαινόμενα, για τα οποία όμως υπάρχει επιμελής σχεδιασμός αντιμετώπισής τους, ό,τι δηλαδή ακόμη και σήμερα δεν έχουμε δει στην πολύπαθη Θεσσαλία. Οι Ιάπωνες σχεδίασαν τα αντιπλημμυρικά τους έργα για να αντέχουν ακόμα και στις μεγαλύτερες καταιγίδες των τελευταίων εκατό ετών. Αυτά θα ήθελα να ακούσω σήμερα και όχι μόνο για φορολογία.

Κλείνοντας, κύριε Πρόεδρε, θα ήθελα να μιλήσουμε για το θαύμα του αυτοκινητοδρόμου που διασχίζει την ιαπωνική θάλασσα περνώντας από εννέα, παρακαλώ, νησιά, ενώ εμείς δεν μπορούμε να φτιάξουμε το flyover που τυραννά τους κατοίκους όχι μόνο της Θεσσαλονίκης, αλλά και τον Βόρειο Οδικό Άξονα της Κρήτης, ενώ θα προσέθετα ακόμη και την εθνική οδό που συνδέει το Κιλκίς με τη Θεσσαλονίκη, εξαγγελία που έγινε εδώ και μία δεκαετία, που όμως δεν γίνεται τυραννώντας έτσι τους κατοίκους του Νομού Κιλκίς, ενώ πρόσφατα, προ μηνός, έγινε και ένα τραγικό δυστύχημα σε αυτό τον ανύπαρκτο δρόμο. Να δούμε πότε θα επιτευχθεί, γιατί το είχε υποσχεθεί ο κ. Μητσοτάκης, ο οποίος, όπως έλεγαν και οι αρχαίοι, αρέσκεται ο λαός μας να είναι θεατής λόγων και ακροατής έργων. Θα ήθελα να μας μιλήσει ένας Ιάπωνας και για τους ποδηλατόδρομους στην Ιαπωνία. Κι εμείς συζητάμε μόνο για τη φορολογία.

Ας ανοίξουμε, λοιπόν, τα στραβά μας, όπως λέει και ο λαός, για να δούμε πώς το κάνουν επιτυχημένα οι άλλοι και να το κάνουμε κι εμείς και να ζητήσουμε τη βοήθειά τους. Αυτά πρέπει να ζηλεύουμε από κράτη σαν την Ιαπωνία.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τώρα θα δώσουμε τον λόγο, όπως είπα, κατ’ εξαίρεση στον κ. Λιούτα, τον εισηγητή της Νέας Δημοκρατίας και μετά τον λόγο θα πάρουν οι Κοινοβουλευτικοί Εκπρόσωποι. Ο κ. Γαβρήλος έχει δηλώσει ότι θέλει να πάρει τον λόγο.

Ορίστε, κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς θα ήθελα να απαντήσω στον κ. Γιαννούλη ότι οι Βουλευτές της Νέας Δημοκρατίας δεν υπήρξαν ποτέ δειλοί και πάντα παρενέβαιναν στο κυβερνητικό έργο, όταν έβλεπαν αστοχίες και πιθανόν λάθη σε αντίθεση με τους Βουλευτές του ΣΥΡΙΖΑ που δεν έκαναν ποτέ τίποτα, όταν ο ΣΥΡΙΖΑ βρισκόταν στη διακυβέρνηση της χώρας.

Τώρα όσον αφορά το συγκεκριμένο νομοσχέδιο, όπως έκανα και στην επιτροπή μας, θα ήθελα να πω ότι έχουμε μπροστά μας ένα κείμενο που δημιουργεί σημαντική φορολογική και οικονομική ωφέλεια. Επαναλαμβάνω ότι πρόκειται για τη σύμβαση αποφυγής διπλής φορολογίας μεταξύ της Ελληνικής Δημοκρατίας και της Ιαπωνίας, η οποία υπεγράφη την 1η Νοεμβρίου του 2023. Ο σκοπός της σύμβασης είναι πολύ σημαντικός, καθώς η μη αποτελεσματική αποφυγή διπλής φορολογίας συνιστά μεγάλο εμπόδιο στις διεθνείς οικονομικές και επενδυτικές σχέσεις, ειδικότερα στην ανταλλαγή των αγαθών και των υπηρεσιών και στην κίνηση των κεφαλαίων και των προσώπων.

Η σύμβαση αφορά τόσο φυσικά όσο και νομικά πρόσωπα, ενώ οι στόχοι που τίθενται αναφέρονται στην εδραίωση ενός απλού, δίκαιου και αποτελεσματικού φορολογικού συστήματος, καθώς και στη συνεχιζόμενη ενθάρρυνση και εμπέδωση φιλοεπενδυτικού περιβάλλοντος στην πατρίδα μας.

Στην Επιτροπή Οικονομικών μάς δόθηκε η ευκαιρία να αναφερθούμε και στην κατ’ άρθρον ανάλυση της σύμβασης. Υπήρξαν σαφείς διαπιστώσεις γύρω από τα σημαντικά προβλήματα που επιλύονται, καθώς και για τον σημαντικό βαθμό διευκόλυνσης που θεσμοθετείται επί του αντικειμένου.

Επιπρόσθετα, γίνεται αντιληπτό ότι το νομοσχέδιο αυτό περιλαμβάνει τεχνικές και φορολογικές διατάξεις που αποσαφηνίζουν εύλογα περιπτώσεις και υποπεριπτώσεις, θέτουν αναγκαίες κατηγοριοποιήσεις και προϋποθέσεις, καθώς επίσης προσεγγίζουν ολιστικά το ζήτημα που νομοθετείται.

Κυρίες και κύριοι συνάδελφοι, με αφορμή την τοποθέτησή μου και στην Ολομέλεια, θα ήθελα να επισημάνω ότι για την Κυβέρνησή μας ο στόχος της μεγιστοποίησης της αποδοτικότητας της οικονομικής, φορολογικής και αναπτυξιακής μας πολιτικής είναι διαρκής και κρίσιμος. Με στιβαρούς πυλώνες πολιτικής τη δημοσιονομική συνέπεια, τη φορολογική αποδοτικότητα, την αντιμετώπιση της φοροδιαφυγής, τη στήριξη του εισοδήματος, την αύξηση της απασχόλησης, την προσέλκυση των επενδύσεων και την κοινωνική πολιτική προχωρήσαμε εξαρχής και το ίδιο συνεχίζουμε να κάνουμε.

Επιπλέον, οφείλουμε να τονίσουμε ότι στο πλαίσιο και στο περιβάλλον της συνεχούς και ταχέως αναπτυσσόμενης διεθνοποίησης των οικονομικών σχέσεων, τα κράτη έχουν την υποχρέωση να μεριμνούν νομοθετικά υπηρετώντας τον σκοπό της άμβλυνσης εμποδίων, τα οποία μπορούν να αποτρέπουν επενδύσεις, καθώς και να διευκολύνουν τις συνθήκες εργασίας και ζωής των πολιτών τους.

Η προσέλκυση των επενδύσεων συνιστά βασικό μοχλό εκκίνησης, ανάπτυξης και εδραίωσης μιας σταθερής και βιώσιμης οικονομικής προόδου. Μένοντας πιστοί σε αυτή τη στρατηγική και συνεχίζοντας να επιδιώκουμε αυτούς τους στόχους, συνεχίζουμε να στηρίζουμε και να θωρακίζουμε τις αναπτυξιακές προοπτικές της πατρίδας μας.

Κλείνοντας, κύριε Πρόεδρε, θα ήθελα να επισημάνω ότι είναι σημαντική αυτή η στιγμή που εισηγούμαι εκ μέρους της Πλειοψηφίας το σημαντικό αυτό νομοσχέδιο του Υπουργείου Οικονομικών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε.

Στο σημείο αυτό, θα ήθελα να σας ενημερώσω ότι έχουν ζητήσει τον λόγο κάποιοι Κοινοβουλευτικοί Εκπρόσωποι. Θα ξεκινήσουμε, λοιπόν, με τον Κοινοβουλευτικό Εκπρόσωπο του ΣΥΡΙΖΑ, τον κ. Γαβρήλο.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα τη σύμβαση, την οποία καλούμαστε να ψηφίσουμε που προφανώς εντάσσεται σε μία τυπική διαδικασία επικύρωσης. Ωστόσο, πιστεύουμε ότι θα βοηθήσει τις εμπορικές σχέσεις Ελλάδας-Ιαπωνίας και ασφαλώς θα ενισχύσει και τις μικρές και μεγάλες επιχειρήσεις της χώρας, αλλά και την ανάπτυξη της οικονομίας με την αποφυγή της διπλής φορολόγησης.

Ωστόσο δεν μπορώ να αποφύγω τον πειρασμό να μιλήσω γι’ αυτό που συναντήσαμε ως ΣΥΡΙΖΑ - Προοδευτική Συμμαχία στη Διεθνή Έκθεση Θεσσαλονίκης με τον διάλογο που ανοίξαμε με τους σαράντα εκπροσώπους κοινωνικών φορέων της βόρειας Ελλάδας, μικρές επιχειρήσεις, μεγάλες επιχειρήσεις και ελεύθερους επαγγελματίες. Συναντήσαμε μια αγωνία-κραυγή για τα προβλήματα που αντιμετωπίζει πλέον η επιχειρηματικότητα, ένα ισοζύγιο τρεχουσών συναλλαγών που όπως καταγράφεται και από τους διεθνείς οίκους έχει πλέον προβλήματα. Γιατί; Διότι δεν υπάρχει ανταγωνιστικότητα των προϊόντων, των αγαθών κυρίως της χώρας. Εισάγουμε πολύ περισσότερα αγαθά και εξάγουμε λιγότερα.

Οι επιχειρήσεις είναι απομονωμένες, μακριά από κάθε χρηματοδότηση, είτε είναι το Ταμείο Ανάκαμψης είτε είναι το ΕΣΠΑ είτε ο τραπεζικός δανεισμός, με αποτέλεσμα να μην μπορούν να προχωρήσουν στις αναγκαίες επενδύσεις και να δημιουργήσουν και μέσα από τον ψηφιακό μετασχηματισμό τους μία προστιθέμενη αξία για το προϊόν. Έτσι, λοιπόν, καθίστανται μη ανταγωνιστικές και υπάρχει αυτό το έλλειμμα που κρίνει και τη βιωσιμότητα και την προοπτική αυτών των μικρών επιχειρήσεων, αλλά και της ίδιας της οικονομίας.

Ακούσαμε για τα μεγάλα προβλήματα που δημιουργεί η ακρίβεια και η υπερφορολόγηση. Σήμερα μιλάμε για την επικύρωση της συμφωνίας με την Ιαπωνία και ζητάμε ουσιαστικά τη μείωση της φορολογίας. Όμως, οι Έλληνες επιχειρηματίες ζουν μία ακρίβεια και μία φορολόγηση που στραγγαλίζει την επιχείρησή τους. Έχει φτάσει στο 60% ασφαλώς το ποσοστό των έμμεσων φόρων στην Ελλάδα, αλλά είναι και οι άμεσοι φόροι, αυτοί οι άδικοι που θεσπίσατε, κύριε Υπουργέ, με το τεκμαρτό και τη φορολόγηση όλων των ελεύθερων επαγγελματιών και μικρομεσαίων επιχειρήσεων που είναι βραχνάς πλέον σε κάθε μικρή επιχείρηση και ελεύθερο επαγγελματία.

Και, βέβαια, βλέπουμε τα υπερπλεονάσματα του ελληνικού δημοσίου να είναι περίπου 5 δισεκατομμύρια τους τελευταίους μήνες και οι επιχειρήσεις να αγκομαχούν να τα βγάλουν πέρα, μαζί με αυτό το κόστος που υπάρχει κυρίως στην ενέργεια που βλέπετε ότι είναι ένας παράγοντας σημαντικός αποβιομηχάνισης της χώρας με το έλλειμμα ανταγωνιστικότητας που δημιουργεί σε όλες τις επιχειρήσεις, ακόμη και στις μεγάλες επιχειρήσεις. Αυτή ήταν η κραυγή αγωνίας και από μεγάλες επιχειρήσεις της βορείου Ελλάδος.

Έτσι, λοιπόν, φτάσαμε σήμερα να επιμένετε στην τεκμαρτή φορολόγηση. Σας καλούμε φέρνοντας τον νόμο σε λίγες μέρες εδώ στη Βουλή να απαλλάξετε τους μικρούς επιχειρηματίες από αυτόν τον βραχνά και τον άδικο φόρο.

Φέρνουμε ασφαλώς και την πρότασή μας για το ιδιωτικό χρέος. Είναι μία πρόταση που την είχαμε θέσει ενώπιον του ελληνικού Κοινοβουλίου και το 2020 συζητώντας τον πτωχευτικό νόμο. Ουσιαστικά τι ήταν αυτό που φέρατε; Φέρατε τη ρευστοποίηση των ελληνικών επιχειρήσεων και των ελληνικών περιουσιών.

Σήμερα, λοιπόν, σας φέρνουμε, όπως παρουσιάσαμε και στη Διεθνή Έκθεση Θεσσαλονίκης, μια ολοκληρωμένη πρόταση για την αντιμετώπιση αυτού του μεγάλου προβλήματος που αφορά και στα νοικοκυριά, αλλά και σε όλες τις επιχειρήσεις. Την αγνοείτε, όπως έγινε πρόσφατα και το 2023 κατά τη συζήτηση της ενσωμάτωσης της ευρωπαϊκής οδηγίας, την προστασία της πρώτης κατοικίας με διακόσιες πενήντα χιλιάδες κατοικίες να βγαίνουν στο σφυρί μέχρι το 2026. Αγνοείτε τις προτάσεις μας, δηλαδή το να γίνει υποχρεωτικό το προϊόν του εξωδικαστικού συμβιβασμού για τον δανειστή. Αγνοείτε τις προτάσεις μας για τις ευάλωτες ομάδες και για την ανάγκη να αυξηθούν τα κριτήρια και το ύψος, προκειμένου να συμπεριληφθούν περισσότεροι σε αυτούς τους εξωδικαστικούς συμβιβασμούς. Αγνοείτε την ανάγκη να αλλάξει και η μορφή εγγυοδοσίας του «ΗΡΑΚΛΗ», τραβώντας αν θέλετε, τους servicers από αυτή την κακοπιστία που τους διακατέχει τα τελευταία χρόνια και να μπουν σε μια λογική να καθίσουν να συζητήσουν με τους δανειολήπτες τη δίκαιη λύση και για τις δύο πλευρές.

Φέρνουμε μία ολοκληρωμένη πρόταση που ασφαλώς την είχαμε παρουσιάσει και το 2020 και το 2023 και προεκλογικά τον Ιούνιο την παρουσιάσαμε και στη Διεθνή Έκθεση Θεσσαλονίκης. Βλέπουμε να είναι η ίδια πρόταση -ασφαλώς για εσωτερικούς λόγους της Νέας Δημοκρατίας, αλλά καλοδεχούμενη- με αυτήν που κατέθεσαν με τη μορφή ερώτησης εχθές οι έντεκα Βουλευτές της Νέας Δημοκρατίας.

Ελάτε -και καλούμε και αυτούς τους έντεκα Βουλευτές- στην πρόταση νόμου που θα καταθέσουμε ως ΣΥΡΙΖΑ - Προοδευτική Συμμαχία να την υπερψηφίσετε. Είναι μια δίκαιη πρόταση που θα ανακουφίσει νοικοκυριά και μικρές επιχειρήσεις.

Κυρίες και κύριοι συνάδελφοι, εάν η Κυβέρνηση της Νέας Δημοκρατίας δεν αλλάξει πολιτική σε αυτά τα μεγάλα ζητήματα της αντιμετώπισης της ακρίβειας, της φορολόγησης των μικρών και μεσαίων επιχειρήσεων, δεν υπάρχει προοπτική για την οικονομία της χώρας.

Σας καλούμε, λοιπόν, τις επόμενες μέρες και από το Βήμα της Βουλής -το έχει κάνει ήδη ο Πρόεδρος της Κοινοβουλευτικής Ομάδας κ. Παππάς- σε μία συζήτηση για το μεγάλο πρόβλημα της αντιμετώπισης του ιδιωτικού χρέους στη χώρα μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Πάρις Κουκουλόπουλος Κοινοβουλευτικός Εκπρόσωπος του ΠΑΣΟΚ.

Μετά ακολουθεί ο κ. Καραθανασόπουλος.

Ορίστε, κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ζήτησα να πάρω τον λόγο παρ’ ότι το θέμα έχει αναλυθεί πλήρως και με επάρκεια από την εισηγήτριά μας, γιατί ουσιαστικά άπτεται η συγκεκριμένη συμφωνία αποφυγής διπλής φορολόγησης με την Ιαπωνία με επαναλαμβανόμενη πράξη που μας φέρνει μπροστά στο δημοσιονομικό. Είναι καθαρό -και δεν έχει γίνει ξεκάθαρο στην Αίθουσα- ότι έχουμε μπει από την πρώτη ημέρα του έτους σε μία νέα περίοδο που επανήλθαν οι κανόνες του συμφώνου σταθερότητας. Έχουμε το νέο δημοσιονομικό πλαίσιο και η χαλάρωση που κράτησε περίπου τέσσερα χρόνια με τον COVID δεν υπάρχει πια. Υπάρχει ένα όριο αύξησης δαπανών για κάθε χώρα. Δεν έχει γίνει ιδιαίτερα σαφές ούτε στους συναδέλφους και πολύ περισσότερο στους πολίτες.

Αυτό το πλαίσιο, βέβαια, από τη δική μας πλευρά δεν πρόκειται ποτέ να το παραβιάσουμε γιατί με τη δημοσιονομική σταθερότητα της χώρας δεν μπορεί να παίζει κανένας. Άρα, λοιπόν, μακριά από εμάς τέτοιου τύπου κατηγορίες.

Τι λέει, λοιπόν, η χρονιά που έρχεται με βάση όσα έχουν εξαγγελθεί στην έκθεση; Θα είναι περίπου 3,2-3,4 δισεκατομμύρια αυξημένες οι δαπάνες σε σχέση με πέρυσι. Τα μισά και λίγο περισσότερα, δηλαδή 1,7 δισεκατομμύρια, πηγαίνουν για την άμυνα.

Κύριε Υπουργέ, έχουμε μιλήσει πάρα πολλές φορές γι’ αυτό το θέμα. Κινητοποιηθείτε. Είμαστε δίπλα σας. Πριν έντεκα μήνες εκπροσώπησα το ΠΑΣΟΚ στη Σύνοδο της Μαδρίτης για το νέο δημοσιονομικό πλαίσιο και αναφέρθηκα αποκλειστικά σε αυτό το θέμα. Υπάρχουν χώρες με τις οποίες μπορούμε να κάνουμε συνεργασία και συμμαχία, για να μετράνε εντελώς διαφορετικά οι δαπάνες. Δεν μπορούμε να επωμιζόμαστε στην πράξη το σύνολο των δαπανών όταν αποτελούμε ανατολικό σύνορο της Ευρωπαϊκής Ένωσης.

Αν θέλετε, λοιπόν, το μεταναστευτικό ξαναθέστε το με έμφαση. Πρέπει αυτό το ζήτημα να τεθεί και πρέπει να υπάρξει κινητοποίηση. Όχι μόνο λόγια, αλλά πράξεις.

Αυτό, δε, που πρέπει ιδιαίτερα να προσέξουμε με την ίδια λογική, αν θέλουμε να απελευθερώνουμε δημοσιονομικό χώρο, είναι ότι πρέπει να δώσουμε τεράστια έμφαση στην ανάπτυξη, γιατί δεν τα πάμε καλά.

Δεν μπορεί στο μέσο της καλύτερης χρηματοδοτικής περιόδου μεταπολεμικά το εμπορικό έλλειμμα, δηλαδή η ανταγωνιστικότητα της χώρας, να βυθίζεται. Όταν σταματήσουν να εισρέουν οι πόροι του Ταμείου Ανάκαμψης, τι ακριβώς θα συμβεί; Θα μετράμε σαν κλεψύδρα τους μήνες και τα χρόνια μέχρι να φτάσουν τριάντα δύο, οπότε και θα διπλασιαστεί η δαπάνη εξυπηρέτησης του δημόσιου χρέους; Άρα, λοιπόν, είναι κρίσιμοι τομείς αυτοί, ιδιαίτερα και πάνω απ’ όλα ο τομέας της ανάπτυξης, ο οποίος θα μας επιτρέψει να μιλήσουμε με άλλους όρους, γιατί αλλάζει και τον αλγόριθμο μετά για τις δαπάνες και το γνωρίζετε καλά, νομίζω, κύριε Υπουργέ, όπως το γνωρίζουμε κι εμείς.

Και την ίδια στιγμή, μιλώντας για δημοσιονομική σταθερότητα, εμείς δεν θέλουμε να είμαστε σαν τον καλό στρατιώτη Σβέικ σε αυτή την ιστορία. Ξαναλέω ότι δεν παίζουμε με τη δημοσιονομική σταθερότητα, πρέπει όμως, να βρούμε τρόπους έμπρακτους και όχι ρητορικούς, ώστε αυτό το πλαίσιο να το κάνουμε λιγότερο ασφυκτικό, να το κάνουμε πιο χαλαρό. Για ποιον λόγο; Για τον λόγο ότι δεν είναι ο καταναγκασμόςτων αριθμών που πρέπει να μας καθοδηγεί, αλλά το ότι πίσω από τους αριθμούς υπάρχουν πάντα άνθρωποι και για τον άνθρωπο γίνονται όλα, σε τελική ανάλυση.

Σε αυτή την Αίθουσα, σε αυτή την κοινοβουλευτική περίοδο που ξεκίνησε πέρυσι τον Ιούλη έχουμε παρουσιάσει δύο φορές ολοκληρωμένα την πρότασή μας για το ιδιωτικό χρέος και τις ρυθμίσεις ασφαλιστικών και φορολογικών υποχρεώσεων και τον εξορθολογισμό των προστίμων είτε αφορούν τον ΕΦΚΑ είτε αφορούν την εφορία και, όπως είπαμε ήδη, το ιδιωτικό χρέος και τα δάνεια.

Χθες, έντεκα Βουλευτές της Νέας Δημοκρατίας έθεσαν με ερώτησή τους μέρος αυτών των ζητημάτων που κατ’ επανάληψη και ολοκληρωμένα έχουμε θέσει και νομίζω, κύριε Υπουργέ, ότι πρέπει να το φέρετε στην πολιτική ηγεσία, ότι είναι ώριμες οι συνθήκες να κάνουμε μια συνολική συζήτηση γι’ αυτό, απελευθερώνοντας ένα μεγάλο μέρος της κοινωνίας, δίνοντάς τους μια δεύτερη ευκαιρία και ομαλοποιώντας τους παράγοντες στην αγορά, προφανώς, δεν έχουν δημοσιονομικό κόστος, μάλλον δημοσιονομικό όφελος έχουν οι προτάσεις που κάνουμε, αλλά έχουν κι ένα τεράστιο όφελος κοινωνικό, γιατί ενισχύουν την κοινωνική συνοχή.

Επειδή ο Υπουργός δεν μας έχει απαντήσει και τις δύο φορές που παρουσιάσαμε ολοκληρωμένα την πρότασή μας με μορφή έντεκα τροπολογιών, θα πω ότι δεν διεκδικούμε το μονοπώλιο ευαισθησίας σε αυτή την Αίθουσα επ’ ουδενί, διεκδικούμε πολύ απλά ότι έχουμε καταθέσει την πιο ολοκληρωμένη πρόταση για το ιδιωτικό χρέος και τις ρυθμίσεις χρεών, αλλά από την πλευρά η Κυβέρνηση εάν δεν το πράξει ούτε τώρα μετά την ερώτηση έντεκα Βουλευτών και δεν εισακουστούμε, τότε θα πω ότι διεκδικείτε εσείς ένα άλλο μονοπώλιο, το μονοπώλιο της αναισθησίας!

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος κ. Νίκος Καραθανασόπουλος. Και μετά εσείς, κύριε Υπουργέ, για να ολοκληρώσουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ποιον εξυπηρετεί η συγκεκριμένη σύμβαση αποφυγής της διπλής φορολογίας ανάμεσα στην Ελλάδα και στην Ιαπωνία; Τις πολυεθνικές και τα στελέχη των πολυεθνικών, τα διάφορα golden boys στο πλαίσιο της ελευθερίας κίνησης κεφαλαίων, εμπορευμάτων, επιχειρηματικών ομίλων, για να βρουν ένα πιο ευνοϊκό φορολογικό τοπίο για να διασφαλίζουν και να μεγιστοποιούν ακόμη περισσότερο την κερδοφορία τους.

Αυτό λέει και στον φορολογικό ανταγωνισμό που επί της ουσίας απαλλάσσει τους επιχειρηματικούς ομίλους από τα φορολογικά βάρη μεταφέροντάς τα στις πλάτες των λαϊκών στρωμάτων στο πλαίσιο της δημοσιονομικής πειθαρχίας και των πρωτογενών πλεονασμάτων. Και από αυτή την άποψη, λοιπόν, οι Έλληνες επιχειρηματίες όχι μόνο δεν στραγγαλίζονται από τη φορολογία, όπως είπε -λάθος έκφραση;- ο Κοινοβουλευτικός Εκπρόσωπος του ΣΥΡΙΖΑ αλλά αντίθετα απολαμβάνουν σκανδαλώδεις φοροαπαλλαγές οι εφοπλιστές, οι τραπεζίτες με τον αναβαλλόμενο φόρο οι μεγάλες βιομηχανίες, οι επιχειρήσεις κατασκευαστικών ομίλων στην ενέργεια, στα διυλιστήρια κ.λπ.. Και τα βάρη ποιος τα σηκώνει; Τα πλατιά λαϊκά στρώματα, οι εργαζόμενοι, οι συνταξιούχοι, οι επαγγελματίες και οι αυτοαπασχολούμενοι, οι μικρές οικογενειακές επιχειρήσεις, οι βιοπαλαιστές της πόλης και της υπαίθρου και μάλιστα οι βιοπαλαιστές της πόλης μέσα από το τεκμαρτό εισόδημα αλλά, βεβαίως, και την έμμεση φορολογία την πιο αντιλαϊκή. Γι’ αυτό είναι ένα σκληρό ταξικό φορολογικό σύστημα και δεν μπορεί να υπάρξει στο πλαίσιο αυτού του συστήματος φορολογική δικαιοσύνη.

Από την άλλη μεριά και με αφορμή την ερώτηση των έντεκα Βουλευτών της Νέας Δημοκρατίας για το ιδιωτικό χρέος σηκώνεται σκόνη. Υποκριτικό εμείς λέμε το ενδιαφέρον των έντεκα Βουλευτών της Νέας Δημοκρατίας. Γιατί; Γιατί επί της ουσίας αποδέχονται αυτό το αντιλαϊκό πλαίσιο που στραγγαλίζει τα λαϊκά νοικοκυριά και προσπαθούν να εμφανίσουν ως μονόδρομο αυτή την ασκούμενη αντιλαϊκή πολιτική, πλασάροντας μια χαλάρωση -υποτίθεται- αυτού του ασφυκτικού πλαισίου, όπου οι όποιες ανάσες δεν μπορούν να οδηγήσουν στην ανακούφιση. Απλά, θα κάνουν το κομπόδεμα στο λαιμό λίγο πιο σφιχτό.

Γιατί το λέμε αυτό; Διότι -προσέξτε- και η κριτική των άλλων κομμάτων είναι υποκριτική. Εμείς το λέμε, αλλά άμα δεν εντοπίσουμε τις αιτίες της υπερχρέωσης των λαϊκών νοικοκυριών; Και δεν είναι μόνο τα ληξιπρόθεσμα χρέη των λαϊκών νοικοκυριών είναι κι αυτά τα οποία εκτελούνται. Αυτά που πληρώνουν στην εφορία, τα τρέχοντα ή αυτά που είναι ρυθμισμένα στα ασφαλιστικά ταμεία ή τα δάνεια τα εξυπηρετούμενα. Αυτό είναι ένα μεγάλο πακέτο που ήδη τους στραγγαλίζει και έρχονται μετά και τα ληξιπρόθεσμα τα οποία δεν μπορούν να αποπληρώσουν. Το ερώτημα είναι γιατί; Διότι μειώθηκαν όλα αυτά τα χρόνια οι μισθοί, μειώθηκαν οι συντάξεις, είχαμε μια τεράστια φοροεπιδρομή σε αυτούς τους μειωμένους μισθούς και συντάξεις, είχαμε περαιτέρω εμπορευματοποίηση της υγείας, της παιδείας. Μόνο από το φάρμακο το ’23 πλήρωσαν 700 εκατομμύρια παραπάνω οι ασφαλισμένοι για συμμετοχή και τώρα με τις αυξήσεις στο φάρμακο πολύ περισσότερα. Η ακρίβεια συνολικότερα κατατρώει το λαϊκό εισόδημα. Τί απώλειες έχει το πραγματικό εισόδημα των λαϊκών στρωμάτων την τελευταία δεκαπενταετία; Πάνω από 50%. Πάνω από 50% είναι οι απώλειες του πραγματικού εισοδήματος άμα τα συμπεριλάβουμε όλα αυτά.

Από την άλλη τι λέτε; Ότι εδώ πέρα πρέπει να εξυπηρετηθούν επί της ουσίας οι τράπεζες, τα ασφαλιστικά ταμεία και η εφορία. Να διευκολυνθούν. Ποιες; Oι τράπεζες οι οποίες έχουν διασωθεί με χρήματα του ελληνικού λαού, όπως είναι η ανακεφαλαιοποίηση, η απαλλαγή από τα κόκκινα δάνεια η οποία μεταφέρθηκε στα funds και τα funds λειτουργούν σε ένα πλαίσιο το οποίο συνδιαμορφώσατε και εσείς και οι προηγούμενες κυβερνήσεις με τους ηλεκτρονικούς πλειστηριασμούς με το αδίκημα του ιδιώνυμου όταν εμποδίζονται αυτοί οι πλειστηριασμοί.

Εμείς, λοιπόν, λέμε καθαρά ότι ημίμετρα και μέτρα-ασπιρίνες που επί της ουσίας εξυπηρετούν και διευκολύνουν τις τράπεζες, τις εφορίες και τα ασφαλιστικά ταμεία για να εισπράξουν αυτά τα οποία χρωστούν, με τις διάφορες δόσεις, την επέκταση και όλα αυτά είναι σε βάρος, δεν οδηγούν στην ανακούφιση των λαϊκών στρωμάτων. Εμείς λέμε καθαρά ότι θα πρέπει να υπάρξει κούρεμα όχι μόνο τόκων, πανωτοκίων, κεφαλοποιημένων τόκων αλλά επί της ουσίας και του αρχικού κεφαλαίου κατά 50%, στο ίδιο επίπεδο που έχασαν τα πραγματικά εισοδήματα την τελευταία δεκαπενταετία. Να πληρώσουν, δηλαδή, οι μεγαλομέτοχοι των τραπεζών και το κράτος.

Δηλαδή, στο κράτος, κύριε Υπουργέ, αυτοί που οφείλουν στην εφορία έως 5.000 είναι το 90% συνολικά αυτών που χρωστάνε και χρωστάνε μόλις το 5% του συνολικού ληξιπρόθεσμου χρέους, και δεν είναι μόνο το κεφάλαιο είναι και διάφορες προσαυξήσεις. Γιατί δεν τα κουρεύετε όλα αυτά να απαλλαγεί το 90% από τον βραχνά της εφορίας, με αυτά τα ψίχουλα τα οποία, πραγματικά, χρωστάει και τα χρωστάει όχι γιατί δεν θέλει να πληρώσει, όχι γιατί κάνει αποταμίευση παράνομη αλλά γιατί δεν μπορεί και δεν θα μπορέσει, όταν πρέπει να πληρώσει και τους τρέχοντες φόρους και τα υπόλοιπα που χρωστάει, όταν η ακρίβεια εκτοξεύεται;

Αυτή, λοιπόν, είναι η πρόταση του ΚΚΕ, πρόταση σύγκρουσης με τις αιτίες και τους υπεύθυνους που έχουν οδηγήσει στην εξαθλίωση πλατιά λαϊκά στρώματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ο Υφυπουργός Εθνικής Οικονομίας και Οικονομικών κ. Χρίστος Δήμας έχει τον λόγο, για να ολοκληρώσουμε τη συζήτηση της κύρωσης της σύμβασης.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Πριν ξεκινήσω την εισήγησή μου, θέλω να σχολιάσω την ομιλία του εισηγητή της Αξιωματικής Αντιπολίτευσης ο οποίος χαρακτήρισε πολιτικά δειλούς έντεκα Βουλευτές της Νέας Δημοκρατίας που κατέθεσαν μία κοινοβουλευτική ερώτηση.

Νομίζω ότι στον ΣΥΡΙΖΑ μάλλον κρίνετε εξ ιδίων τα αλλότρια. Γνωριζόμαστε πολύ καλά και σ’ αυτή την Αίθουσα και με τους Έλληνες πολίτες. Το ποιοι είναι πολιτικά δειλοί και ποιοι όχι είναι σαφές.

Επίσης, κάλεσε την Κυβέρνηση να καταργήσει το τέλος επιτηδεύματος για τους ελεύθερους επαγγελματίες το οποίο επιβλήθηκε το 2011 από την κυβέρνηση Παπανδρέου. Το επόμενο διάστημα, λοιπόν, που θα φέρουμε τις διατάξεις για την κατάργηση του τέλους επιτηδεύματος να δούμε ποια κοινοβουλευτικά κόμματα θα τη στηρίξουν και ποια όχι.

Πάμε τώρα στη σύμβαση.

Κυρίες και κύριοι συνάδελφοι, Ελλάδα και Ιαπωνία διατηρούν διπλωματικές σχέσεις από το έτος 1899. Σε επίπεδο πολιτικής συνεργασίας οι δύο χώρες συνεργάζονται στενά για την περαιτέρω αναβάθμιση των διμερών σχέσεων και για την αντιμετώπιση διεθνών κρίσεων και ζητημάτων διεθνούς ενδιαφέροντος. Υπάρχει στενή συνεργασία και αλληλοϋποστήριξη σε θέματα άμεσου εθνικού ενδιαφέροντος, σημαντική οικονομική συνεργασία στη ναυτιλία, στην έρευνα, στην καινοτομία, στο εμπόριο, στη γεωργία και σε άλλους τομείς. Παράλληλα, οι δύο χώρες προάγουν διαρκώς τον αμοιβαίο σεβασμό, την εκατέρωθεν ανταλλαγή πολιτισμικών και πολιτιστικών στοιχείων, την οικονομική ανάπτυξη και εκπαίδευση.

Το 2023, είχαμε την επίσκεψη του Έλληνα Πρωθυπουργού Κυριάκου Μητσοτάκη στην Ιαπωνία μετά από δεκαοκτώ χρόνια, όπου πραγματοποιήθηκαν σημαντικές επαφές τόσο σε θεσμικό όσο και σε επιχειρηματικό επίπεδο.

Συνεχής είναι η προσπάθεια αμφότερων για την αναβάθμιση των διμερών σχέσεων, για την αποτελεσματική αντιμετώπιση κρίσιμων ζητημάτων που απασχολούν τη διεθνή κοινότητα.

Σε όλο αυτό το πλαίσιο κοινής επαφής και καλής συνεργασίας, οι δύο χώρες υπέγραψαν στην Αθήνα την 1η Νοεμβρίου 2023 σύμβαση για την αποφυγή της διπλής φορολογίας με τους φόρους εισοδήματος και την αποτροπή της φοροδιαφυγής και φοροαποφυγής καθώς και το πρωτόκολλο αυτής, κείμενο το οποίο διαμορφώθηκε στη σημερινή τελική μορφή κατόπιν τριών γύρων διαπραγματεύσεων που έλαβαν χώρα συγκεκριμένα στην Αθήνα τον Νοέμβριο του 2018, στο Τόκιο τον Μάιο του 2019 και κατά την περίοδο του κορωνοϊού τον Δεκέμβριο του 2020 διαδικτυακά. Ακολούθησε, όμως, και ανεπίσημη συνάντηση των αντισυμβαλλόμενων πλευρών στην Αθήνα, ώστε να συζητηθούν και να κλείσουν τα διάφορα εκκρεμή ζητήματα.

Απαραίτητη προϋπόθεση για να τεθεί σε ισχύ η εν λόγω σύμβαση και το συνημμένο σε αυτήν πρωτόκολλο, είναι η κύρωσή της από αμφότερα τα συμβαλλόμενα κράτη.

Θέλω εδώ να επισημάνω ότι η Ελλάδα διαθέτει ένα διευρυμένο διεθνές συμβατικό πλαίσιο για την αποφυγή διπλής φορολογίας εισοδήματος και κεφαλαίου και έχει υπογράψει μέχρι στιγμής πενήντα επτά συμβάσεις.

Επιτρέψτε μου μια σημαντική αλλά σύντομη ανάλυση για το πλαίσιο και τη χρησιμότητα των συμβάσεων αυτών για την αποφυγή της διπλής φορολογίας του εισοδήματος και του κεφαλαίου. Αποτελούν το διεθνές φορολογικό δίκαιο των κρατών. Οι συμβάσεις αποφυγής διπλής φορολογίας κατανέμουν την έκταση της φορολογικής εξουσίας μεταξύ των συμβαλλομένων μερών, στοχεύοντας στην εξάλειψη των φορολογικών εμποδίων, στην ανταλλαγή αγαθών και υπηρεσιών και στην ελεύθερη κίνηση προσώπων και κεφαλαίων. Ως εκ τούτου, θεσπίζοντας ένα ασφαλές φορολογικό περιβάλλον, λειτουργούν ως μοχλός στην οικονομική ανάπτυξη της χώρας και συνιστούν ένα σημαντικό εργαλείο για τη διεύρυνση της διεθνούς οικονομικής συνεργασίας, ιδιαίτερα στο περιβάλλον της διεθνούς οικονομικής αλληλεξάρτησης.

Σκοπός τους είναι η εξάλειψη της διπλής φορολογίας του εισοδήματος ή του κεφαλαίου. Η διπλή φορολογία συναντάται στις περιπτώσεις όπου δύο ή περισσότερα κράτη το κράτος κατοικίας ή έδρας και το κράτος πηγής επιβάλλουν φόρο στον ίδιο φορολογούμενο, για το ίδιο εισόδημα, της ίδιας χρονικής περιόδου -είναι η διεθνής νομική διπλή φορολογία- καθώς και όταν οι φορολογικές αρχές περισσότερων του ενός κράτους συμπεριλαμβάνουν στη φορολογητέα ύλη το ίδιο εισόδημα, της ίδιας χρονικής περιόδου, το οποίο καταλήγει να φορολογείται στα χέρια διαφορετικών φορολογουμένων, που είναι η διεθνής οικονομική διπλή φορολογία.

Οι προτεινόμενες διατάξεις σε συνδυασμό με τη διευκόλυνση ανταλλαγής αγαθών και υπηρεσιών καθώς και της κίνησης κεφαλαίων και προσώπων μεταξύ των δύο χωρών στο πλαίσιο εφαρμογής της κυρούμενης σύμβασης στοχεύουν στη διευκόλυνση των επενδύσεων και στη διεύρυνση της φορολογικής βάσης με απώτερο σκοπό την άρση των αδικιών που μπορεί να υπάρχουν.

Πρωταρχικός στόχος της σύμβασης είναι η σταθερότητα στο φορολογικό καθεστώς και η ενίσχυση των οικονομικών εμπορικών σχέσεων με το έτερο συμβαλλόμενο μέρος μέσω της δημιουργίας ασφαλέστερου περιβάλλοντος για τους φορολογούμενους ως προς τις διεθνείς συναλλαγές τους.

Το άρθρο 1 της σύμβασης αναφέρει τα πρόσωπα που αυτή καλύπτει, δηλαδή όσους είναι κάτοικοι ενός ή και των δύο συμβαλλόμενων κρατών.

Στο άρθρο 2 ορίζεται το πεδίο εφαρμογής, όπου γίνεται λόγος για τους φόρους που καλύπτονται στη σύμβαση, οι οποίοι για την Ελλάδα είναι ο φόρος εισοδήματος φυσικών προσώπων, ο φόρος εισοδήματος νομικών προσώπων και νομικών οντοτήτων, και για την Ιαπωνία ο φόρος εισοδήματος, ο φόρος εταιρειών, ο ειδικός φόρος εισοδήματος για την ανασυγκρότηση, ο τοπικός φόρος εταιρειών και οι κατά τόπους φόροι των κατοίκων.

Στο άρθρο 3 διατυπώνονται οι γενικοί ορισμοί της σύμβασης.

Στο άρθρο 4 δίνεται ο ορισμός του κατοίκου του εκάστοτε συμβαλλόμενου κράτους. Σε περίπτωση που το ίδιο πρόσωπο θεωρείται κάτοικος αμφοτέρων των συμβαλλόμενων κρατών προσδιορίζονται τα κριτήρια με τα οποία καθορίζεται η κατάστασή του, ενώ περαιτέρω προβλέπεται διάταξη για την αντιμετώπιση των περιπτώσεων προσώπων, εκτός από τα φυσικά πρόσωπα, τα οποία διαθέτουν διπλή φορολογική κατοικία δηλαδή και στην Ελλάδα και στην Ιαπωνία.

Επιπλέον το άρθρο 5,. καθορίζει την κύρια έννοια της μόνιμης εγκατάστασης και τίθενται αναλυτικά οι προϋποθέσεις βάσει των οποίων στοιχειοθετείται μόνιμη εγκατάσταση.

Το άρθρο 6 εξειδικεύει τα φορολογικά ζητήματα για το εισόδημα από ακίνητη περιουσία.

Με το άρθρο 7, καθιερώνεται η γενική αρχή κατά την οποία κάθε κράτος έχει αποκλειστικό δικαίωμα να φορολογεί τα κέρδη μίας επιχείρησής του, εκτός εάν η επιχείρηση αυτή ασκεί εργασίες στο άλλο συμβαλλόμενο κράτος μέσω μόνιμης εγκατάστασης.

Συγκεκριμένη μνεία για τις διεθνείς ναυτιλιακές και αεροπορικές μεταφορές γίνεται στο άρθρο 8 και ακολουθεί το άρθρο 9, που είναι η ανάλυση για τις περιπτώσεις συναλλαγών μεταξύ συνδεδεμένων επιχειρήσεων.

Στα άρθρα 10 έως 12 συναντάμε τους όρους για το παθητικό εισόδημα.

Στο άρθρο 13 έχουμε την ωφέλεια από το κεφάλαιο και γίνεται λόγος για το πού θα φορολογούνται τα κέρδη από την εκποίηση πλοίου ή αεροσκάφους που χρησιμοποιείται σε διεθνείς μεταφορές.

Το άρθρο 14 ορίζει ότι το εισόδημα κατοίκου ενός συμβαλλόμενου κράτους από μισθούς, ημερομίσθια και άλλες αμοιβές παρόμοιας φύσης, πλην των συντάξεων, για υπηρεσίες που παρασχέθηκαν σε άλλο κράτος μπορεί να φορολογηθεί σε αυτό το άλλο κράτος και προβλέπει υπό ποιες προϋποθέσεις το εισόδημα αυτό φορολογείται μόνο στο κράτος κατοικίας.

Το άρθρο 15 αναφέρεται στη φορολόγηση του εισοδήματος που προκύπτει από τις αμοιβές διευθυντών και άλλων παρόμοιων αμοιβών, που αποκτώνται από κάτοικο ενός συμβαλλόμενου κράτους υπό την ιδιότητά του ως μέλους του διοικητικού συμβουλίου ή ως ενός παρόμοιου οργάνου μίας εταιρείας.

Εν συνεχεία, το άρθρο 16 προβλέπει τη δυνατότητα φορολόγησης για το εισόδημα που αποκτάται από κάτοικο ενός συμβαλλόμενου κράτους που παρέχει υπηρεσίες ψυχαγωγίας, δηλαδή μπορεί να είναι καλλιτέχνης θεάτρου, κινηματογράφου, ραδιοφώνου ή τηλεόρασης, μουσικός, καθώς και αθλητής.

Αντικείμενο του άρθρου 17 είναι το ζήτημα των συντάξεων και άλλων παρόμοιων αμοιβών, για τις οποίες προβλέπεται αποκλειστική φορολόγηση στο κράτος κατοικίας του δικαιούχου.

Όπως ορίζει το άρθρο 18 για τις κυβερνητικές υπηρεσίες, το εισόδημα που προκύπτει από μισθούς, ημερομίσθια και άλλες παρόμοιες αμοιβές που καταβάλλονται από ένα συμβαλλόμενο κράτος ή μία πολιτική υποδιαίρεση ή μία τοπική αρχή ή ένα θεσμικό όργανο αυτού σε ένα φυσικό πρόσωπο.

Στο άρθρο 19 εξειδικεύεται η φορολόγηση σχετικά με τις πληρωμές, που λαμβάνει ένας σπουδαστής ή μαθητευόμενος για τον σκοπό της συντήρησης, εκπαίδευσης ή για πρακτική άσκηση.

Το άρθρο 20 εστιάζει στο καθεστώς που προκύπτει από συμβάσεις αφανούς εταιρείας ή άλλες παρόμοιες συμβάσεις και προβλέπει ότι το εισόδημα που αποκτά αφανής εταίρος-κάτοικος ενός συμβαλλόμενου κράτους από αφανή εταιρεία ή με παρόμοια σύμβαση δύναται να φορολογηθεί στο άλλο συμβαλλόμενο κράτος, υπό πολύ συγκεκριμένες προϋποθέσεις.

Στο άρθρο 24, εκτός της πρόβλεψης για μηχανισμό διαιτησίας, αναφέρεται μία διαδικασία δημοσίου διεθνούς δικαίου, η οποία είναι ανεξάρτητη από τα μέσα θεραπείας που προβλέπονται από το Εθνικό Δίκαιο των κρατών. Συγκεκριμένα, είναι η διαδικασία αμοιβαίου διακανονισμού για την επίλυση των διαφορών που προκύπτουν από την ερμηνεία και την εφαρμογή της σύμβασης.

Το άρθρο 25 αναλύει τα δεδομένα σχετικά με την ανταλλαγή πληροφοριών.

Τέλος, το άρθρο 26 ορίζει ότι τα συμβαλλόμενα κράτη παρέχουν αμοιβαία συνδρομή για την είσπραξη των φορολογικών απαιτήσεων.

Κυρίες και κύριοι, η Ιαπωνία και η Ελλάδα, μέσω της μακροχρόνιας φιλίας τους, έχουν χτίσει ισχυρούς δεσμούς στους τομείς του πολιτισμού, της οικονομίας και της πολιτικής.

Oι δύο χώρες είναι συνοδοιπόροι, που μοιράζονται αξίες και συνεργάζονται σε υψηλό επίπεδο, δείχνοντας εμπράκτως ότι μπροστά στην κοινή προσπάθεια για πρόοδο σε κάθε πεδίο η γεωγραφική απόσταση δεν αποτελεί πρόβλημα.

Κοινός παρονομαστής των δύο κρατών είναι ο στόχος για τη δημιουργία του σταθερού εδάφους για επενδύσεις, αλλά και πιο ευνοϊκού φορολογικού υπόβαθρου στις διμερείς συναλλαγές. Καθόσον διαπιστώνετε, η προς κύρωση σύμβαση διευθετεί κρίσιμα νομικά, φορολογικά και άλλα σοβαρά ζητήματα που σαφή στόχο έχουν να οδηγήσουν τις δυο χώρες σε αμοιβαίο αναπτυξιακό και οικονομικό όφελος, επιτυγχάνοντας βέβαια μία επιπλέον σύσφιγξη δεσμών ανάμεσα στα δύο κράτη.

Με κύριο κριτήριο την ταχεία, πλην, όμως, ασφαλή και σταθερή, πορεία ανάπτυξης της χώρας μας σας καλώ να στηρίξετε την εν λόγω σύμβαση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση ενιαία επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και του Πρωτοκόλλου αυτής».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Εφόσον ολοκληρώσατε την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και του Πρωτοκόλλου αυτής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση της Σύμβασης μεταξύ της Ελληνικής Δημοκρατίας και της Ιαπωνίας για την αποφυγή της διπλής φορολογίας αναφορικά με τους φόρους εισοδήματος και την αποτροπή της φοροδιαφυγής και της φοροαποφυγής και του Πρωτοκόλλου αυτής» έγινε δεκτό κατά πλειοψηφία ενιαία, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.81α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 11.54΄ λύεται η συνεδρίαση για αύριο, ημέρα Πέμπτη 19 Σεπτεμβρίου 2024 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 24 Μαΐου 2024 Συμφωνίας Τροποποίησης της από 2 Φεβρουαρίου 2018 «Σύμβασης Παραχώρησης αναφορικά με τη Χρήση και την Εκμετάλλευση Ορισμένων Χώρων και Περιουσιακών Στοιχείων εντός του Λιμένος Θεσσαλονίκης» μεταξύ του Ελληνικού Δημοσίου και της “Οργανισμός Λιμένος Θεσσαλονίκης Α.Ε.”», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**